Μαραθώνιος της Αθήνας: Mύθος και Iστορία – Δ’ Μέρος - goRUN\nΑρχική / Απόψεις / Μαραθώνιος της Αθήνας: Mύθος και Iστορία – Δ’ Μέρος\nΑπό notaSOL στις\t 3 Μαΐου 2020 Κανένα σχόλιο\nΚΜΑ “Γρ. Λαμπράκης”, 1983: η αρχή μιας νέας εποχής\nΟ άνεμος αλλαγής που έπνεε μετά τον Οκτώβριο του 1981 δεν μπορούσε να μην πνέει και στον αθλητισμό.\nΟ ίδιος ο Ανδρέας Παπανδρέου , ο νέος πρωθυπουργός που άνοιγε ένα νέο κεφάλαιο στη νεώτερη ιστορία της χώρας, δεν μπορούμε να πούμε ότι ήταν φίλαθλος. Ποιές πραγματικά ήταν οι απόψεις του για τον αθλητισμό, δεν το γνωρίζουμε. Η πρώτη και μοναδική φορά που εθεάθη σε γήπεδο ήταν το βράδυ του τελικού του Ευρωμπάσκετ του 1987, μαζί με τη σύζυγο του Μαργαρίτα Παπανδρέου. Ήταν και η τελευταία δημόσια εμφάνιση του πρωθυπουργικού ζεύγους.\nΟ Ανδρέας Παπανδρέου ασπάζεται τον Κώστα Πολίτη. Δεξιά ο Γιώργος Βασιλακόπουλος και αριστερά ο τότε πρόεδρος της Δημοκρατίας Κ. Σαρτζετάκης\nΊσως μάλιστα εκείνη η βραδιά ήταν μια αποκάλυψη για όλον τον πολιτικό κόσμο της χώρας μας. Κι ίσως εκείνο το βράδυ, διανοούμενοι και μη, κατάλαβαν τη δυναμική των σπορ, την γοητεία και την εξουσία που ασκούσαν τα σπορ στη μάζα, βλέποντας τη λατρεία του κόσμου για τον Γκάλη, τον Γιαννάκη, τον Φασούλα, τον Φάνη και τα άλλα -όπως συνηθίζαμε να λέμε- παιδιά.\nΟ άνθρωπος του ΠΑΣΟΚ στον αθλητισμό, μετά τον εκλογικό θρίαμβο του 1981, ήταν ο Κίμωνας Κουλούρης. Ο πρώτος Γενικός Γραμματέας Αθλητισμού στην “κυβέρνηση της αλλαγής”, που οργάνωσε την άλωση των ομοσπονδιών, που για δεκαετίες ήταν προπύργιο της δεξιάς. Αναμφισβήτητα υπήρχαν μεμονωμένοι εκπρόσωποι άλλων παρατάξεων, όχι όμως στα πλειοψηφικά σχήματα των διοικήσεων. Η κυβέρνηση είχε επίσης το δικαίωμα να τοποθετεί συμβούλους κατ’ επιλογή , χωρίς εκλογή σε διάφορες ομοσπονδίες. Κάπως έτσι τοποθετήθηκε στην ΕΠΟ ο Γιώργος Λούβαρης, προσωπικός φίλος του Ανδρέα Παπανδρέου.\nΚάπως έτσι το ΠΑΣΟΚ άρχισε να κυριαρχεί στις ομοσπονδίες, χρησιμοποιώντας στελέχη και πολιτευτές του. Οι περισσότεροι, αν όχι όλοι, συνοδοιπόροι και προσωπικοί φίλοι του Ανδρέα Παπανδρέου.\nΟ Σωτήρης Αλημίσης διαδέχεται στην ΕΠΟ, τον Βασίλη Χατζηγιάννη, που ήταν πρόεδρος για μια δεκαετία (1975-85), Ο Γιώργος Βασιλακόπουλος και ο Ζαχαρίας Αλεξάνδρου, στην ΕΟΚ που η αλήθεια είναι ότι στο αρχικό τους ψηφοδέλτιο συμμετείχαν παράγοντες από όλη τη αριστερά, ο Θανάσης Μπελιγράτης στην ΕΟΠΕ, ο Δημήτρης Διαθεσόπουλος στον υγρό στίβο και από το Μάρτιο του 1984 ο Γιώργος Κατσιμπάρδης πρόεδρος του ΣΕΓΑΣ, διαδεχόμενος τον Φρέντυ Σερπιέρη. Τρία χρόνια αργότερα θα παραδώσει την σκυτάλη στον Στράτο Μολυβά.\nΦυσικά ούτε η ΕΟΑ θα μπορούσε να μείνει εκτός του ελέγχου. Ο Λάμπης Νικολάου, τεχνικός σύμβουλος στο Πολιτικό Γραφείο του Ανδρέα Παπανδρέου, ήταν πρόεδρος της Επιτροπής Ολυμπιακών Αγώνων από το 1985 έως το 1992. Η θητεία του στην ΕΟΑ, τον έφερε μέχρι την ΔΟΕ.\nΤο ΠΑΣΟΚ του αθλητισμού στην πρώτη κυβέρνηση. Δεξιά ο Γιώργος Κατσιφάρας, αριστερά ο Κίμωνας Κουλούρης)\nΑρχικά, ο αθλητισμός υπάχθηκε στην Προεδρία της Κυβέρνησης. Υφυπουργός ήταν ο Γιώργος Κατσιφάρας, ιδρυτικό στέλεχος του ΠΑΣΟΚ. Αργότερα, ο αθλητισμός πήγε στο Υπουργείου Πολιτισμού, στο οποίο προΐστατο η Μελίνα Μερκούρη και κάπως έτσι όλες οι αρμοδιότητες είχαν μεταφερθεί στον Κίμωνα Κουλούρη.\nΣε έναν από τους ανασχηματισμούς του Ανδρέα Παπανδρέου καθιερώθηκε και το υφυπουργείο αθλητισμού. Ο Σήφης Βαλυράκης, που στη διάρκεια της δικτατορίας απέδρασε δυο φορές από τους ανθρωποφύλακες της χούντας, ήταν ο πρώτος υφυπουργός Αθλητισμού. ΚΙ έτσι ο ΓΓΑ πέρασε σε δεύτερη μοίρα και ο υφυπουργός ήταν σε κυρίαρχο ρόλο.\nΚάπως έτσι «γκρεμίστηκε» ένα “σύστημα” για να στηθεί ένα άλλο. Μετά η ιστορία θέλει το σκάνδαλο Κοσκωτά να σαρώνει τα πάντα στον ελληνικό αθλητισμό, και να δείχνει ευθέως τα συγκοινωνούντα δοχεία της πολίτικής με τα ΜΜΕ και τον αθλητισμό, για να αρχίσει η εναλλαγή. Μια εναλλαγή που όμως δεν έχει σκοπό ποτέ την αναμόρφωση και τον εκσυγχρονισμό του αθλητισμού, αλλά περισσότερο τον έλεγχο των ροών των χρηματοδοτήσεων, τις πελατειακές σχέσεις και την εκμετάλλευση του αθλητισμού παντιοτρόπως. Η Ν.Δ που θα ακολουθήσει δεν θέλησε να πειράξει καθόλου τις δομές, συνεχίζοντας την ίδια πολιτική.\nΗ λογική εκείνων των ημερών και η υπεράσπιση μέχρι εσχάτων των κατεκτημένων φέουδων , το πρόταγμα των δημοσίων σχέσεων, των φιλιών, της καριέρας των πολιτικών, και η πολιτικοποίηση, η κομματικοποίηση των θέσεων των Ομοσπονδιών, πολύ περισσότερο των αποφάσεων υπέρ υμετέρων, δυστυχώς φθάνει στις μέρες μας.\nΚαι μάλιστα σε μια εποχή που τα σπορ είναι ένα κατεξοχήν πεδίο ενδιαφέροντος, δράσης και ανταγωνισμού του σύγχρονου επιχειρηματικού κόσμου. Κι αυτό – κατά την προσωπική μας άποψη πέρα από όλες τις πολιτικές αποχρώσεις- εις βάρος του αθλητισμού.\nΦυσικά, εκτός αυτού του πνεύματος των αλλαγών δεν θα μπορούσε να μείνει και ο κλασσικός αθλητισμός . Άμεσο αποτέλεσμα των οποίων θα είναι και η ρήξη με το «παλιό» και ένας «νέος» αγώνας: ΚΜΑ “Γρ. Λαμπράκης”.\nΠριν ακόμα από την αλλαγή της πολιτικής ηγεσίας, στις αρχές της δεκαετίας του ΄80, υπήρχαν και στις τάξεις του ΣΕΓΑΣ οι απαραίτητες ζυμώσεις και πρωτοβουλίες που θα οδηγούσαν στη νέα εποχή. Οι κινήσεις “Αλλαγή” και ΑΚΕΚΑ συγκέντρωναν επίσημα την προτίμηση πολλών παλιών και νέων πρωταθλητών, ασκούσαν έντονη αντιπολιτευτική δράση και εξέφραζαν επίσημα την διαφωνία τους με πολλές αποφάσεις της τότε διοίκησης του ΣΕΓΑΣ του Γιώργου Μαρσέλλου. Η κίνηση «Αλλαγή» που είχε και την πλειοψηφία στην Τοπική Επιτροπή Σωματείων Αττικής (ΤΕΣ), του ΣΕΓΑΣ, είχε ιδρυθεί το 1974 και σε αυτή μετείχαν πολλές προσωπικότητες και παλαιοί πρωταθλητές του αθλητισμού. Στόχος τους ήταν σαφώς να αλλάξουν τον σχεδιασμό και να προωθήσουν νέες αντιλήψεις με κοινωνικό και λαϊκό πρόσημο, αλλά ο απώτερος στόχος για να το καταφέρουν αυτό ήταν να αλλάξουν τη διοίκηση του ΣΕΓΑΣ, του Γιώργου Μαρσέλλου.\nΈτσι, στην γενική Συνέλευση του ΣΕΓΑΣ , τον Σεπτέμβρη του 1982, καταψήφισαν τον Απολογισμό της Διοίκησης Μαρσέλλου με αποτέλεσμα να εκπέσει των καθηκόντων του το Διοικητικό Συμβούλιο. Τότε ορίστηκε νέα Διοίκηση με πρόεδρο τον ιστορικό ηγέτη του Πανιωνίου Ηλία Μισαηλίδη (1982 -1984), η οποία είχε σαν σκοπό να ολοκληρώσει την 4ετία μέχρι το 1984. Τον Ιανουάριο ανέλαβε πρόεδρος ο Φρέντυ Σερπιέρης, (θητεία για έναν μόνο μήνα) για να πραγματοποιηθούν οι εκλογές. Σε αυτές τις εκλογές, επικράτησε ο εκλεκτός του προοδευτικού χώρου ο Γιώργος Κατσιμπάρδης,(26 /1/ 1939 – 26/7/2018), παλιός πρωταθλητής στις ταχύτητες και βουλευτής Βοιωτίας του ΠΑΣΟΚ για 23 χρόνια (1977 – 2000), για να ολοκληρωθεί το πέρασμα στη νέα εποχή.\nΟ Ηλίας Μισαηλίδης γεννήθηκε το 1914 στη Σμύρνη από όπου ήλθε κατά τη Μικρασιατική καταστροφή στην Αθήνα το 1922. Πρωτοεμφανίστηκε στο στίβο το 1927, στον Πανιώνιο ΓΣΣ και υπήρξε πρωταθλητής Ελλάδος στους δρόμους 200μ και 400μ. Το 1942 πρωτοστάτησε στην ίδρυση της “Ένωσης Ελλήνων Αθλητών”, με πρόεδρο το Ρένο Φραγκούδη και αντιπρόεδρο το Γρηγόρη Λαμπράκη, με σκοπό την επιβίωση του αθλητισμού στη χώρα . Μεταπολεμικά εργάστηκε άνευ πληρωμής ως προπονητής και θεμελιωτής του τμήματος στίβου του σωματείου του Πανιωνίου, κι ανέδειξε πολλούς πρωταθλητές, όπως τον Δεπάστα και τους Αργυρίου, Λερίου, Αστερή, Κορνάρου, Κοντώση, Κατσικαδέλλη, Μηνιάτη, Ρεΐζη, Μασέρα, Κλωνάρη, Σασαγιάννη, Βρεττάκου, Κοκοσέλη κ.ά. Από το 1945 υπήρξε μέλος στο Δ.Σ. του Πανιωνίου, του οποίου αργότερα διετέλεσε πρόεδρος (1980-1988). Από το 1964 εκλέγεται μέλος στο Δ.Σ. του ΣΕΓΑΣ – και πρωτοστατεί στη δημιουργία των ομοσπονδιών μπάσκετ (1965) και βόλεϊ (1972). Από το 1974 υπήρξε αντιπρόεδρος του ΣΕΓΑΣ και την περίοδο “1982 ως Ιανουάριος 1984” πρόεδρος του. Στη συνέχεια ήταν ξανά αντιπρόεδρος ως το θάνατό του στις 16 Δεκεμβρίου 1996. Χαρακτηρίστηκε “Νέστορας” του ελληνικού κλασικού αθλητισμού. Στις 22 Δεκεμβρίου 1999 ο ΣΕΓΑΣ τον ανακήρυξε μια από τις πέντε κορυφαίες αθλητικές προσωπικότητες του 20ού αιώνα μαζί με τον Ιωάννη Χρυσάφη, τον Δημήτρη Καραμπάτη, τον Απόστολο Νικολαΐδη και τον Κώστα Παπαναστασίου και όρισε τα πανελλήνια πρωταθλήματα στίβου ανδρών και γυναικών να είναι αφιερωμένα στη μνήμη του.\nΛεπτομέρεια από επιστολικό δελτάριο του Ηλία Μισαηλίδη. Εμπρός να κώψωμε το νήμα της Νίκης», έγραφε στις 25 Φεβρουαρίου 1941 από το μέτωπο ο Ηλίας Μισαηλίδης, ο οποίος τότε ήταν 27 ετών και υπηρετούσε σε «Ορεινό νοσηλευτικό τμήμα». Όταν επέστρεψε από το μέτωπο, ανέπτυξε κοινωνική και εθνική δράση συμμετέχοντας στην ίδρυση της «Ένωσης Ελλήνων Αθλητών». Ίδρυσε και συνεταιρισμό για τη διανομή επισιτιστικής βοηθείας και ιατρικής περιθάλψεως σε αναξιοπαθούντες αθλητές. Υπήρχαν αυστηρές οδηγίες και απαγορευόταν στους στρατευμένους να αποκαλύπτουν που ευρίσκοντο, σε ποιες μονάδες υπηρετούσαν ή να αναφέρονται σε στρατιωτικές επιχειρήσεις. Οπότε σε πολλές επιστολές διαβάζουμε το περίφημο «Κάπου στην Αλβανία»!\nΌπως ήταν φυσικό στον αγώνα μέχρι εσχάτων ως την τελική επικράτηση, σημείο τριβής δεν θα μπορούσε να μην αποτελεί κι ο «εμπορικός» Μαραθώνιος όπως αναφέραμε και πιο πάνω.\nΉδη από τη πρώτη στιγμή υπήρχε μια έντονη κριτική που άρχιζε από το γεγονός ότι η εταιρεία στην οποία είχε παραχωρήσει ο ΣΕΓΑΣ τη διοργάνωση ήταν τουριστικό γραφείο (Mondial Tours) με τη δικαιολογία ότι ο Σύνδεσμος αδυνατούσε να ανταποκριθεί σε μια μεγάλη διακίνηση (1000 περίπου άτομα) και έφτανε στην εμπορευματοποίηση του αγώνα και γενικότερα στην προδοσία των αρχών της γενέτειρας του Ολυμπισμού.\nΟι ιθύνοντες της ΤΕΣ στα πλαίσια της αντιπολίτευσης και της αντίδρασης στην πλειονότητα των αποφάσεων της Διοίκησης, πίεζαν τον ΣΕΓΑΣ να ακυρώσει το συμβόλαιο και κάποια στιγμή εμπνευσμένοι από το φιλειρηνικό κίνημα της εποχής – που παρουσιάζει έντονη δραστηριότητα σε παγκόσμιο επίπεδο λόγω τις εγκατάστασης των πυραύλων Pershing και cruise στην Ευρώπη με απόφαση του προέδρου Reagan, και σε εθνικό επίπεδο με την κορύφωση των διαμαρτυριών που απαιτούν την απομάκρυνση των Αμερικανικών Βάσεων από τη χώρα μας. («Νέα Έκκληση της Στοκχόλμης» 1976-1978, «Πορεία Ειρήνης 1981, Κοπενχάγη-Παρίσι, «Ευρώπη ελεύθερη από Πυρηνικά», 6 Δεκεμβρίου 1981, Αθήνα τριπλή Πανατική Πορεία ειρήνης ( ΕΕΔΥΕ) , Διεθνή Συνδιάσκεψη για τη Ειρήνη Αθήνα 1982 (ΕΕΔΥΕ), στις 15 Μαΐου 1982 η Λαμπαδηδρομία Ειρήνης που ξεκινάει από Ολυμπία με προορισμό την έδρα του ΟΗΕ, στη Νέα Υόρκη) πρότειναν στον ΣΕΓΑΣ να διοργανώσει τον Μαραθώνιο στην Μνήμη του Γρηγόρη Λαμπράκη. Κι αυτό γιατί προφανώς η ΤΕΣ δεν θα μπορούσε να διοργανώσει τον αγώνα χωρίς της άδεια της Ομοσπονδίας .\nΤα δημοσιεύματα της κριτικής και των αντιδράσεων είχαν ήδη από το 1982 πυκνώσει στον ημερήσιο τύπο.\nΑπό τις αρχές του 1983 οι πιέσεις μέσω συνεντεύξεων, άρθρων , προτάσεων, φορέων και απλών φιλάθλων ήταν προς την κατεύθυνση της διοργάνωσης του Μαραθωνίου στην μνήμη του Γρηγόρη Λαμπράκη.\nΤο Δ.Σ. όμως του ΣΕΓΑΣ θεωρούσε φυσικό να τιμήσει την συμφωνία του και δεν έπαιρνε δημόσια κάποια θέση.\nΣτη Τοπική Επιτροπή Σωματείων Αττικής (ΤΕΣ) το 1983 πρόεδρος ήταν ο Μιχάλης Τσολάκης, εκπρόσωπος του ΕΓΣ). Έχοντας επιπλέον έρεισμα την αλλαγή της διοίκησης του Μαρσέλλου με αυτή του Μισαηλίδη , και θέλοντας να πιέσουν ακόμη περισσότερο τα πράγματα στις 21 Μαΐου 1983 , η ΤΕΣ παίρνει μια απόφαση που την διαβάζουμε στον Τύπο:\n«Στην ειρήνη και στη μνήμη του Γρηγόρη Λαμπράκη θα είναι αφιερωμένος από φέτος ο ετήσιος διεθνής λαϊκός μαραθώνιος που γίνεται στις αρχές Οκτώβρη. Αυτό αποφάσισε η Τοπική επιτροπή Στίβου Αττικής. Και πρόκειται να απαιτήσει από το ΔΣ του ΣΕΓΑΣ την πραγματοποίηση του.»\nΔεν γίνεται λόγος για έναν νέο αγώνα ή για κάποια άλλη ημερομηνία. Όπως επίσης προδικάζει και το τι θα ισχύει στο μέλλον!\nΟ αγώνας δεν θα απαιτούσε κάποιο αντίτιμο για την συμμετοχή κάποιου!\nΠρωτεργάτες και εμπνευστές αυτού εκτός από τον Μιχάλη Τσολάκη, ο Γιάννης Ζώρζος, ο Σωτήρης Σκεύης, ο Σταύρος Αλεξίου, ο Νίκος Τσιάρας , ο Κώστας Σφήκας, ο Κώστας Μανιάτης και άλλοι ικανοί παράγοντες με δυναμικό παρών στα αθλητικά δρώμενα της εποχής.\nΑπόφαση 21 Μαΐου 1983\nΊσως τίποτα δεν γινόταν αν αυτήν την απόφαση δεν στήριζαν πότε ανοιχτά και πότε έμμεσα μερίδα εργαζομένων του ΣΕΓΑΣ, που εξέφραζαν την δυσαρέσκεια τους προς τη διοίκηση μέσω του συνδικαλιστικού οργάνου την ΠΣΥΑΣ.\nΠορείες Ειρήνης και εκδηλώσεις στη μνήμη του Γρηγόρη Λαμπράκη διοργανώνονται σε όλη τη χώρα. Αθήνα, Θεσσαλονίκη, Φθιώτιδα( Λαμία, Αταλάντη, Στυλίδα, Πελασγία, Λάρυμνα), Βοιωτία ( Λιβαδειά, Θήβα, Ορχομενός, Δίστομο), Χαλκίδα, Μυτιλήνη, Ρόδος Αγρίνιο, Πάτρα και το όνομα του Λαμπράκη είτε με το έναν είτε με τον άλλο τρόπο βρίσκεται στην επικαιρότητα.\nΤον Ιούνιο του 1983, η ΤΕΣ βρίσκει βοήθεια. Η Γ.Γ.Α καλεί τον ΣΕΓΑΣ να σπάσει το συμβόλαιο με την mondial Tours.\nΣε όλα αυτά ο ΣΕΓΑΣ αποφεύγει να πάρει θέση δημοσίως. Για να δείξουν ότι κάτι αλλάζει φτιάχνουν μια οργανωτική επιτροπή του Μαραθωνίου, όπου προχωρούν στη στελέχωση όλων των αρμοδίων θέσεων με υπάλληλους , κριτές κλπ της Ομοσπονδίας και μάλιστα χρησιμοποιώντας και τους επικριτές τους .\nΗ κατεύθυνση είναι να δείξουν στην ΓΓΑ ότι έλαβαν υπόψη τις αντιρρήσεις τους και φυσικά να καμφθούν οι αντιδράσεις των συνδικαλιστών της ΠΣΥΑΣ.\nΌπως προκύπτει και από τα Πρακτικά ( 23/8/1983) όμως γίνεται απλώς λόγος τροποποίησης της συμβάσεως με την εταιρεία και όχι κατάργηση της.\nΙδιοκτήτης της Mondial Tours είναι ο Γιώργος Κουρμούζης. Ο «Αποδυτηριάκιας» στον Φίλαθλο τον αποκαλεί «ο έμπορας». Σε μια προσπάθεια να καταλαγιάσει τον θόρυβο, συναντιέται με τους συνδικαλιστές της ΠΣΥΑΣ και προτείνει την προσθήκη της φράσης «στη μνήμη του Γρηγόρη Λαμπράκη» στον αγώνα. Οι συνδικαλιστές δεν δέχονται.\nΝέα καταγγελία έρχεται στη δημοσιότητα σύμφωνα με την οποία ο Γ. Κουρμούζης αντιπροσωπεύει τον ΣΕΓΑΣ στο εξωτερικό. Ο ΣΕΓΑΣ ανταπαντά ότι κακώς έχουν αντιληφθεί το θέμα καθώς ο Γ.Κουρμούζης ανήκει στην AIMS ( ένα από τα 27 ιδρυτικά στελέχη, το μοναδικό που δεν είχε αθλητική ιδιότητα) και συνεπώς αντιπροσωπεύει αυτή την Διεθνή Ένωση κι όχι την Ομοσπονδία.\nΣτις 29 Αυγούστου 1983 παραιτείται ο Γιάννης Ζώρζος , μέλος της ΤΕΣ και πρόεδρος του Γ.Α.Σ. Ιλισσός, από μέλος της Οργανωτικής Επιτροπής του Μαραθωνίου , καταγγέλοντας με επιστολή του την εμπορευματοποίηση του αγώνα.\n«Όλη αυτή την οπερέτα έρχεσθε να καμουφλάρετε με την απόφαση σας για συγκρότηση οργανωτικής επιτροπής αγνοώντας την απόφαση της ΤΕ Αττικής να οργανωθεί Λαϊκός Μαραθώνιος στη μνήμη του δολοφονημένου βουλευτή Γρ.Λαμπράκη και εκ του πονηρού τοποθετείτε και μένα σε αυτή και άλλους φιλάθλους για να καλύψετε το ξεπούλημα.» Τέλος παρουσιάζει διάφορα ενδιαφέροντα στοιχεία με σημαντικότερα την τιμή συμμετοχής που έχει θεσπίσει το τουριστικό γραφείο. Αυτή ανέρχεται στα 65 δολλάρια και αναλύεται σε 15 για δικαίωμα συμμετοχής, 5 για μεταφορά των αθλητών, 13 για την γνωριμία της διαδρομής, 10 για την εξυπηρέτηση στη διαδρομή (αναψυκτικά, σπόγγους κλπ) , 6 για αναμνηστική φωτογραφία, 8 για γεύμα μιας μακαρονάδας.»\nΜετά από αυτή την παραίτηση, φαίνεται ότι η επιμονή της ΤΕΣ να διοργανωθεί ο αγώνας στη μνήμη του Γρηγόρη Λαμπράκη και η συνέχιση της προετοιμασίας του Μαραθωνίου από την Τεχνική Επιτροπή Αθλητισμού του ΣΕΓΑΣ (ΤΕΑ) με τις απαραίτητες ενέργειες στις οποίες είναι φανερό ότι ο Γιώργος Κουρμούζης έχει αυξημένη συμμετοχή, οδηγούν στην εξέλιξη να υπάρχει το ενδεχόμενο να γίνουν την ίδια μέρα και ώρα 2 αγώνες!!!!\nΟ πρόεδρος Ηλίας Μισαηλίδης προτείνει σύσκεψη μεταξύ ΤΕΑ και ΤΕΣ στα γραφεία του ΣΕΓΑΣ στις 26/9/1983 προκειμένου να βρεθεί λύση. Αλλά αυτή η συνάντηση μοιάζει πολύ μακρινή για να γίνει , πόσο μάλλον για να συμβιβάσει τα πράγματα.\nΣτις 3 Σεπτεμβρίου 1983, η ΤΕΣ στέλνει νέα επιστολή στον τύπο. Αυτή τη φορά επιτίθεται και κατά του ΓΓΑ και μιλάει σαν ποτέ να μην γινόταν ο εμπορικός Μαραθώνιος τη μέρα και στη διαδρομή που αυτή αποφάσισε να οργανώσει αγώνα!\n«Άλλη μια φορά ξεσκεπάζεται ο περίεργος ρόλος του Γ.Γ. Αθλητισμού με τις πολυεθνικές, η διπλοπροσωπία του –άλλα λέει κι άλλα κάνει η ισοπεδωτική του στάση αλλά κι ο λόγος που στηρίζει την κλινικά νεκρή Διοίκηση του ΣΕΓΑΣ –φερέφωνό του.\nΣυγκεκριμένα ενώ η ΤΕ ΣΕΓΑΣ αποφάσισε και ανακοίνωσε τη διοργάνωση Μαραθωνίου Δρόμου στη κλασσική διαδρομή την 8η Οκτωβρίου εις μνήμη του μεγάλου αγωνιστή της δημοκρατίας και της ειρήνης Βαλκανιονίκη Γρηγορίου Λαμπράκη ο κ. Κουλούρης με έγγραφό του (Α 6841/1-7) στον ΣΕΓΑΣ δίνει εντολή!!! να οργανώσουν Μαραθώνιο δρόμο στις 8.10.83 στην ίδια διαδρομή και τους ορίζει να εκχωρήσουν την εμπορική εκμετάλλευση του αγώνα σε ορισμένη πολυεθνική εταιρεία παρά τις αντίθετες δηλώσεις του στον Τύπο!!!\nΤώρα πώς συνδυάζεται η εμπορευματοποίηση του αθλητισμού με το όραμα για μαζικό αθλητισμό, ο Γρηγόρης Λαμπράκης με τις πολυεθνικές κι ο σοσιαλισμός με τις «κονόμες» μόνο ο κ.Κουλούρης μπορεί να γνωρίζει.\nΟι πάνω από τον ΓΓΑ τι λένε; Ο κ. Λαλιώτης τι κάνει; Συμφωνεί κι αυτός;»\nΣτις 7 Σεπτεμβρίου ο Σύνδεσμος Κριτών Κλασσικού Αθλητισμού Αττικής ΣΚΚΑΑ, ανακοινώνει πως στην τελευταία συνεδρίαση του αποφάσισε «την καθολική αποχή των κριτών-μελών του από τη διοργάνωση του εμπορικού Μαραθωνίου (8 Οκτώβρη) που εκμεταλλεύεται γνωστός επιχειρηματίας ύστερα από τη συμφωνία –ξεπούλημα του ΣΕΓΑΣ.»\nΣτο πρακτικό της 15ης Σεπτεμβρίου 1983 του ΣΕΓΑΣ διαφαίνεται πια ότι δεν θα αποφευχθούν οι δύο αγώνες.\n« Μετά από μακρά συζήτηση και επειδή έγινε φανερό πως κατά την διεξαγωγή του ΔΙΕΘΝΟΥΣ ΜΑΡΑΘΩΝΙΟΥ, με την παράλληλο διοργάνωση και άλλου Δρόμου την ίδια ώρα από την Τ.Ε. Αττικής, ενδεχομένως να δημιουργηθούν επεισόδια, αποφασίσθηκε ο κ. Γ. Τσακανίκας να ενημερώσει σχετικά τον Πρόεδρο κ. Ηλία Μισαηλίδη και να προταθεί συνάντηση με τον Γ.Γ.Α. κ. Κίμωνα Κουλούρη, προκειμένου να πραγματοποιηθεί κοινή σύσκεψη με τους φορείς των 2 ΜΑΡΑΘΩΝΙΩΝ ( ΣΕΓΑΣ & Τοπική Επιτροπή ΣΕΓΑΣ Αττικής).»\nΣτις 16 Σεπτεμβρίου, καθώς πλησιάζουμε προς την 8η Οκτωβρίου, κάνει την εμφάνιση της η «Οργανωτική Επιτροπή του Α΄ Αγωνιστικού Λαϊκού Μαραθωνίου Ειρήνης».\nΜε ανακοίνωση της στον τύπο :\n«Πάνω από 100 Έλληνες και Ξένοι Μαραθωνοδρόμοι θα πάρουν μέρος στον Α’ Μαραθώνιο στη μνήμη του Γρηγόρη Λαμπράκη, που θα γίνει στις 8 Οκτωβρίου στην Κλασσική Διαδρομή.\nΑνάμεσα τους οι Έλληνες πρωταθλητές Μ.Κούσης, Φ.Τσιμιγκάτος, Σ.Νάκος, Ν.Αργυρόπουλος κα. Ο αγώνας βρίσκεται κάτω από την εποπτεία της Τ.Ε.ΣΕΓΑΣ Αττικής , η οποία έχει εξασφαλίσει άδεια χρήσης του Παναθηναϊκού Σταδίου και άδεια από την Αστυνομία για επίβλεψη κατά τη διάρκεια της διαδρομής.\nΤαυτόχρονα η διοργάνωση αποτελεί απάντηση και καταγγελία της εμπορικοποίησης του αθλητισμού και συγκεκριμένα του εμπορικού Μαραθωνίου, που έχει προγραμματίσει την ίδια ημερομηνία γνωστή τουριστική επιχείρηση με την ανοχή και συνεργασία του Δ.Σ. του ΣΕΓΑΣ.»\nΣτην ουσία πρόκειται για την δημόσια προκήρυξη και ανακοίνωση του αγώνα της ΤΕΣ.\nΟι συμμετοχές που έχουν συγκεντρωθεί είναι από αθλητές και φίλους των σωματείων της Ένωσης.\nΣτις 22 Σεπτεμβρίου 1983, η Οργανωτική Επιτροπή του Α΄ Αγωνιστικού Λαϊκού Μαραθωνίου Ειρήνης, παραχωρεί συνέντευξη τύπου όπου «εξηγεί τη σημασία και τους στόχους του αγώνα».\nΕκεί ουσιαστικά για πρώτη φορά δημόσια δίνονται τηλέφωνα και διεύθυνση που μπορεί κάποιος να δηλώσει συμμετοχή. Τις ημέρες που ακολουθούν θα υπάρχουν συχνές καταχωρήσεις στον τύπο.\nΣτις 30 Σεπτεμβρίου η Οργανωτική Επιτροπή του Α΄ Αγωνιστικού Λαϊκού Μαραθωνίου Ειρήνης, με νέα ανακοίνωση της στον Τύπο καλεί την Πολιτεία να πάρει θέση και να σταματήσει τον μαραθώνιο του ΣΕΓΑΣ.\n«Με αγανάκτηση καταγγέλλουμε την προσπάθεια διασυρμού για άλλη μια φορά του αθλητικού πνεύματος και της έννοιας του Μαραθωνίου με τη συνεχιζόμενη συνεργασία του Δ.Σ. του ΣΕΓΑΣ με γνωστό τουριστικό επιχειρηματία για τη διοργάνωση του εμπορικού Διεθνούς Μαραθωνίου.\nΤα γεγονότα μιλούν από μόνα τους. Χτες το Δ.Σ του ΣΕΓΑΣ έστειλε ΤΕΛΕΞ στη Γ.Γ.Α. με το οποίο ζητεί να δοθεί άδεια για τη τέλεση και δεύτερου Μαραθωνίου με κάποια διαφορά ώρας στις 8 Οκτώβρη.\nΑυτό είναι ξεκάθαρα μια παρέμβαση υπέρ του εμπόρου γιατί, όπως είναι γνωστό, οι αθλητικές αρχές (Γ.Γ.Α., Ε.Ο.Α.) η Νομαρχία, η Αστυνομία και η Χωροφυλακή έχουν δώσει άδεια και προσφέρουν τη βοήθεια τους για τις 8 Οκτώβρη μόνο στον Α΄ Αγωνιστικό Διεθνή Λαϊκό Μαραθωνίου Ειρήνης, στη μνήμη «Γρηγόρη Λαμπράκη».\nΖητούμε τη δυναμική πλέον παρέμβαση της Πολιτείας, ώστε να τερματιστεί η συνεργασία της διαβλητής διοίκησης του ΣΕΓΑΣ με το MONDIAL TOURS και μαζί το εμπορικό ξεπούλημα της αθλητικής ιδέας.»\nΣε αυτή την ανακοίνωση για πρώτη φορά εμφανίζεται και ο χαρακτηρισμός «Διεθνής» στην ονομασία του αγώνα.\nΗ αλήθεια είναι πώς παρά το γενικευμένο θόρυβο και τις εκκλήσεις, η Πολιτεία δεν έχει αποφασίσει σε ποιόν αγώνα θα δώσει έγκριση.\nΟι ενέργειες που περιγράφει η παραπάνω ανακοίνωση της ΤΕΣ είναι ενέργειες που έχει κάνει η Οργανωτική Επιτροπή του ΣΕΓΑΣ και φυσικά αφορούν την διεξαγωγή του Διεθνή Μαραθωνίου όπως κάθε χρονιά.\nΤελικά μόλις τρείς (3) ημέρες (!!!) πριν τον αγώνα, στις 5 Οκτωβρίου 1983, η ΓΓΑ παίρνει τελικά την καταλυτική απόφαση!\n«Με βάση την απόφαση 10517/17.8.83 της ΕΟΑ που αφορούσε την έγκριση διεξαγωγής του Μαραθωνίου από την Τ.Ε.ΣΕΓΑΣ Αττικής στη μνήμη του Γρηγόρη Λαμπράκη, η ΓΓΑ, δεν εγκρίνει τη διεξαγωγή άλλου αγώνα στην εν λόγω διαδρομή πλην αυτού της Τ.Ε.ΣΕΓΑΣ Αττικής μέχρι τη 12η μ.μ.της 8.10.83».\nΗ απόφαση της ΕΟΑ για την οποία γίνεται λόγος έδινε την άδεια χρήσης του Παναθηναϊκού Σταδίου. Η ώρα εκκίνησης που εγκρίνει η ΓΓΑ είναι στις 08.30 το Σάββατο 8 Οκτωβρίου και η απόφαση κοινοποιείται στον ΣΕΓΑΣ, στο Υπουργείο δημοσίας Τάξεως, στην ΕΟΑ, στην ΕΡΤ1, ΕΡΤ2 και την ΤΕΣ. ( Τα πρακτικά του ΣΕΓΑΣ στα οποία αναφερόμαστε και πιο πάνω, ήδη μιλάνε για διεξαγωγή του Διεθνή Μαραθωνίου με ώρα εκκίνησης 08.30 και το πιθανότερο είναι ότι η έγκριση της χρήσης της αφετηρίας και του τερματισμού της Ε.Ο.Α , έχουν γίνει με ενέργειες του ΣΕΓΑΣ και αφορούν έναν μαραθώνιο , με εκκίνηση τις 08,30 της 8.10.1983. Υπενθυμίζουμε ότι στις 17.8.1983 δεν διαφαινόταν ακόμα η πιθανότητα διεξαγωγής 2 μαραθωνίων.\nΠρόεδρος της ΕΟΑ, μετά την ( ανεξιχνίαστη ως σήμερα )δολοφονία του Γεωργίου (Τζώρτζη) Αθανασιάδη στις 19 Μαρτίου 1983, που ήταν πρόεδρος από το 1977-1983, ήταν ο μέχρι τότε Α΄ Αντιπρόεδρος Άγγελος Λεμπέσης. Η θητεία του οποίου ήταν βραχυπρόθεσμη. (Απρίλιος 1983 – Δεκέμβριος 1984) γα να παραδώσει τη σκυτάλη στον Λάμπη Νικολάου.\nΔεν υπάρχει πρόσβαση σε αυτή την απόφαση 10517/17.8.1983, ώστε να είναι ξεκάθαρο σε ποιόν και πώς παραχωρείται η άδεια. Η απόφαση όμως της ΓΓΑ δεν χωρά παρερμηνεία ότι είναι εκείνη που δίνει την έγκριση να γίνουν ΚΑΙ οι δύο αγώνες!!! Λέγεται ότι η Mondial Tours οχυρωμένη με συμβάσεις, απείλησε με προσφυγές στα δικαστήρια, ενώ από την άλλη ήταν δεδομένη η απόφαση της ΓΓ να διεξαχθεί ο αγώνας στη μνήμη του Γρηγόρη Λαμπράκη.)\nΌμως η απόφαση ουσιαστικά δίνει ΚΑΙ την έγκριση της να διεξαχθεί και (ο) άλλος αγώνας μετά τις 12 το μεσημέρι!!! ( Όπως και γίνεται!)\nΜετά από αυτό, οι διοργανωτές τις 2 τελευταίες ημέρες κάνουν εκκλήσεις μέσω του τύπου για να εγγραφούν όλο και περισσότεροι δρομείς. Την Τετάρτη 6 Οκτωβρίου δίνουν συνέντευξη Τύπου στο Πνευματικό Κέντρο του Δήμου Αθηναίων και κάνουν λόγο ήδη για 1000(!) συμμετοχές.\n«Ανακοινώθηκε επίσης ότι η Τοπική Επιτροπή ΣΕΓΑΣ Αττικής θα προβεί στις απαραίτητες ενέργειες ώστε να αποδοθεί κύρος στην ετήσια αυτή διοργάνωση. Τέτοιες θα είναι: α) η αίτηση στην IAAF για την αναγνώριση σαν παγκόσμιας της καλύτερης επίδοσης που θα γίνεται στην κλασσική διαδρομή, β) η πρόσκληση φημισμένων μαραθωνοδρόμων.»\nΣε αυτή την συνέντευξη μαθαίνουμε και τα οικονομικά μεγέθη της διοργάνωσης. Το κόστος, δηλώνει η Οργανωτική Επιτροπή, θα ανέλθει στις 200.000 δραχμές περίπου από τα οποία τις 150.000 θα διαθέσει το Υπουργείο Νέας Γενιάς και τα υπόλοιπα το ταμείο της ΤΕΣ.\nΟι κυκλοφοριακές ρυθμίσεις που ανακοινώνει η Τροχαία αφορούν και τους 2 Μαραθωνίους και τις ώρες 0730-16.30.\nΤελικά στις 8 Οκτωβρίου 1983, το αξιοπερίεργο και ίσως μοναδικό για τα παγκόσμια χρονικά, της διεξαγωγής δύο Μαραθωνίων την ίδια ημέρα στην ίδια διαδρομή, θα πραγματοποιηθεί!\nΣτις 08.30 θα εκκινήσει ο Μαραθώνιος Δρόμος Ειρήνης «Γρηγόρης Λαμπράκης» της ΤΕΣ Αττικής και στις 12.30 ο Μαραθώνιος του ΣΕΓΑΣ –Mondial Tours.\nΗ κάλυψη των διοργανώσεων από τον Τύπο, τα πληροφοριακά στοιχεία, η κριτική και τα συμπεράσματα σχετικά με το ποιά διοργάνωση ήταν επιτυχημένη, είναι ανάλογη των πολιτικών αποχρώσεων των εντύπων. Ενδεικτικό για τη πόλωση και το τεταμένο κλίμα που είχε δημιουργηθεί και πριν τους αγώνες. Οι μεν κατηγορούν τους δε, ότι βρήκαν λεηλατημένους σταθμούς και κατεστραμμένες υποδομές από τον μαραθώνιο που προηγήθηκε, ότι τα μεγάφωνα του Σταδίου «μετέδιδαν πολιτικά συνθήματα και τραγούδια αριστερών κατευθύνσεων, ότι η συμμετοχή ήταν μικρή με διασπάθιση του δημόσιου χρήματος και οι δε κατηγορούν τους μεν ότι διέσυραν διεθνώς την χώρα με την επιμονή τους και τη διοργάνωση του εμπορικού μαραθώνιου που ήταν συνώνυμο της εμπορευματοποίησης του Αθλητισμού και δεν συμβάδιζε με τα ολυμπιακά ιδεώδη καθώς και «για τον πολύωρο αποκλεισμό των δρόμων που ενόχλησε τους πολίτες και σχολιάστηκε αρνητικά από τα ΜΜΕ.»\nΣτον αγώνα της ΤΕΣ δεν πήραν μέρος οι Κούσης, , Φιλίππου, Κασιανίδης, Παπαγεωργίου που είχαν αναγγελθεί από την οργανωτική επιτροπή. Έτρεξαν όμως ο Θεοφάνης Τσιμιγκάτος που ήταν και ο νικητής με 2.28.18 και ο Γιάννης Κούρος (2ος, 2.38.14 ) που την προηγούμενη εβδομάδα είχε συμμετάσχει και νικήσει στο Σπάρταθλο του 1983!\nΣτις γυναίκες νικήτρια ήταν η Μεταξία Μπερτζελέα με 3:35:52.\nΣτον εμπορικό μαραθώνιο είχε προσκληθεί για να τιμηθεί η Grete Waitz που τον Αύγουστο στο Ελσίνσκι (μόλις πριν 50 ημέρες) είχε στεφθεί η πρώτη Παγκόσμια Πρωταθλήτρια στην ιστορία του μαραθωνίου και που τον επόμενο μήνα θα κερδίσει και στη Ν. Υόρκη.\nΣυμμετέχει απλώς για να στηρίξει τη διοργάνωση! Μαζί με τον σύζυγο της και προπονητή της ξεκινούν 10 λεπτά πριν την κανονική εκκίνηση του αγώνα και μόνοι τους κάνουν ένα long run 25 χλμ στην κλασσική διαδρομή!\nΝικητές αυτού του αγώνα θα είναι ο Βρετανός Μάρτιν Μακάρθι με 2:25:34 και η Δανέζα Χάνε Γιένσεν με 3:20:48.\nΓια τις συμμετοχές πάλι υπάρχει σύγχυση . Άλλοι κάνουν λόγο για 400 και άλλοι φτάνουν τον αριθμό στα 800 και στα 900 άτομα. Οι τερματίσαντες πάντως και στους 2 αγώνες ήταν 304 για τον μαραθώνιο της ΤΕΣ και 847 για τον «εμπορικό» μαραθώνιο.\nΗ επόμενη ημέρα θέλει το Δ.Σ του ΣΕΓΑΣ να αποτιμά ότι «κατά την διεξαγωγή των δύο Μαραθωνίων ουδέν πρόβλημα εσημειώθη» και στη συνεδρίαση της 26ης Οκτώβριου 1983 να εγκρίνει «τη διεξαγωγή του Β΄ Μαραθωνίου Δρόμου Ειρήνης στη μνήμη «Γρηγόρη Λαμπράκη» την 20.10.1984» , όπως είχε ζητήσει με επιστολή της η ΤΕΣ Αττικής την 18.10.1983.\nΝωρίτερα είχε εγκρίνει και του Διεθνή Μαραθωνίου της Αθήνας για την 14.10.1984.\nΜε το νέο έτος, αναλαμβάνει προσωρινή διοίκηση με πρόεδρο τον Φρέντυ Σερπιέρη (δισέγγονος του Τζιανμπατίστα Σερπιέρη, ιδιοκτήτη των Μεταλλείων Λαυρίου και του ομώνυμου αρχοντικού, του Γεωργίου Παχύ, πολιτικού και κτηματία, καθώς και τρισέγγονος του Γεωργίου Σκουζέ, πρώτος πρόεδρος της Ομοσπονδίας Ιππασίας όταν το άθλημα «έφυγε» από τον ΣΕΓΑΣ και έγινε ανεξάρτητη Ομοσπονδία, παιδικός φίλος του τέως βασιλιά Κωνσταντίνου Β΄, μεγάλος έρωτας της Μαρινέλλας και πατέρας της μοναχοκόρης της) με σκοπό να διενεργήσει εκλογές.\nΣτις εκλογές που γίνονται τον Φεβρουάριο ο Γιώργος Κατσιμπάρδης , ο εκλεκτός των «προοδευτικών «δυνάμεων γίνεται πρόεδρος.\nΣτη πρώτη συνεδρίαση στις 9 Φεβρουαρίου 1984 αποφασίζει « την ανάρτηση στην αίθουσα συνεδριάσεων του Δ.Σ. των φωτογραφιών των αειμνήστων Γρηγόρη Λαμπράκη και Παντελή Νικολαΐδη για την κοινωνική τους δράση και την προσφορά τους στον Αθλητισμό και την Ειρήνη.» Ενώ στις 28 Φεβρουαρίου 1984 η σύσκεψη του Προεδρείου καταλήγει «ο Διεθνής Μαραθώνιος της Αθήνας να γίνει στις 14 Οκτωβρίου 1984, οι «αθλητές-τουρίστες» (όπως τους αποκαλούν ) να καταβάλλουν 15 δολλάρια για τη συμμετοχή. Οι Έλληνες δρομείς να εξαιρεθούν της πληρωμής και να επωφεληθούν της μεταφοράς και όλων των πλεονεκτημάτων που απορρέουν από τους κανονισμούς της IAAF.\nΟ ΣΕΓΑΣ μόνος , να αναλάβη την φροντίδα της διοργάνωσης με το ειδικευμένο προσωπικό του και τους έμπειρους κριτές του.\nΤα ταξιδιωτικά πρακτορεία που θα παρουσιάσουν ομίλους, να επιφορτιστούν υπεύθυνα για τις ως άνω πληρωμές , κατά την προσκόμιση του καταλόγου των μετεχόντων .\nΚανένα ταξιδιωτικό γραφείο δεν θα δικαιούται να έχη την αποκλειστικότητα για τη διοργάνωση ή οποιαδήποτε άλλη ενέργεια, σχετικά με τον Διεθνή Μαραθώνιο της Αθήνας.»\nΟυσιαστικά αναγγέλλει το τέλος της συνεργασίας με την Mondial Tours και τη μη υπογραφής νέας συμφωνίας προς παραχώρηση δικαιωμάτων σε οποιονδήποτε τρίτον.\nΣτις 6 Μαρτίου συγκαλείται Δ.Σ στα γραφεία του ΣΕΓΑΣ, στο οποίο παρείσταται και προεδρεύει ο ΓΓΑ Κίμωνας Κουλούρης. Επικυρώνεται το πρακτικό της προηγούμενης σύσκεψης και αποφασίζεται « ο Διεθνής Μαραθώνιος Δρόμος που έχει οριστεί για τις 14.10.1984 να ονομάζεται ΔΙΕΘΝΗΣ ΜΑΡΑΘΩΝΙΟΣ ΔΡΟΜΟΣ στη μνήμη ΓΡΗΓΟΡΗ ΛΑΜΠΡΑΚΗ.\nΈνας νέος αγώνας είχε γεννηθεί. Μια νέα εποχή ξεκινούσε. Ή μήπως πάλι όχι;\nΗ ιδέα της Τοπικής Επιτροπής Σωματείων Αττικής (ΤΕΣ) –και η απόφαση της- είναι να αφιερώνεται ο ετήσιος Διεθνής Μαραθώνιος στην Ειρήνη και στη μνήμη του Γρηγόρη Λαμπράκη και να έχει λαϊκά χαρακτηριστικά.\nΚαλύτερο όνομα και καλύτερο πρόσωπο που να συμβολίζει το νόημα ενός αγώνα, το αγωνίζεσθαι για όσα έχουν νόημα, την Ειρήνη, την Δημοκρατία, την αντίθεση στην εμπορευματοποίηση, όλα αυτά που επικαλούντο και αντιπροσώπευαν οι φέροντες την αλλαγή δεν θα μπορούσε να βρεθεί πουθενά αλλού παρά στο πρόσωπό και στην μνήμη του Γρηγόρη Λαμπράκη.\nΠοιός ήταν όμως ο Γρηγόρης λαμπράκης και ποιά ήταν η σχέση του με τον Μαραθώνιο και την κλασσική διαδρομή;\nΗ ιστορία του Γρηγόρη Λαμπράκη είναι γεμάτη από συμβολισμούς .\nΉταν ιατρός, αθλητής και πολιτικός, αλλά πέρα από αυτά αιώνιος οραματιστής και αγωνιστής, που δολοφονήθηκε από παρακρατικούς. Η δολοφονία του (Θεσσαλονίκη, 22 Μαΐου 1963) προκάλεσε διεθνή κατακραυγή για τις αυταρχικές πρακτικές της κυβέρνησης Καραμανλή και των Σωμάτων Ασφαλείας, που αποδείχθηκε ότι όχι μόνο ανέχονταν, αλλά και εξέθρεψαν τον ανεξέλεγκτο παρακρατικό μηχανισμό. Η υπόθεση Λαμπράκη αναζωογόνησε τον Ανένδοτο Αγώνα του Γεωργίου Παπανδρέου και έπαιξε τον πιο σημαντικό ίσως ρόλο στην πτώση της κυβέρνησης Καραμανλή τον ίδιο χρόνο.\n(Meynaud, Jean (2002). Οι πολιτικές δυνάμεις στην Ελλάδα. Αθήνα: Σαββάλας. ISBN 978-960-460-864-5.\nGkotzaridis, Evi (2016). A Pacifist’s Life and Death. Grigorios Lambrakis and Greece in the Long Shadow of Civil War. UK: Cambridge Scholars Publishing. σελ. 411p. ISBN 978-1443885522.)\nΥπήρξε αθλητής με πολλές πανελλήνιες και βαλκανικές νίκες και κατείχε για 23 χρόνια (ως το 1959) το πανελλήνιο ρεκόρ στο άλμα εις μήκος με επίδοση 7,37 μ. Στην διάρκεια της κατοχής διοργάνωνε με άλλους συναθλητές του αγώνες, διαθέτοντας τα έσοδα σε λαϊκά συσσίτια. Το 1959 κατέλαβε τη θέση του υφηγητή Μαιευτικής – Γυναικολογίας στο Πανεπιστήμιο Αθηνών.\nΤο 1936, ο Λαμπράκης πήρε μέρος στους Ολυμπιακούς Αγώνες του Βερολίνου. Ο 24χρονος τότε Λαμπράκης δεν διακρίθηκε στα αγωνίσματά του, το άλμα εις μήκος και το τριπλούν, οι αγώνες ήταν όμως γι αυτόν μια μοναδική εμπειρία. Όπως και η γνωριμία του εκεί με το συναθλητή του και μεγάλο πρωταγωνιστή των αγώνων, τον Αμερικανό Τζέσε Όουενς.\nΣτις εκλογές του Οκτωβρίου 1961 ο Λαμπράκης εξελέγη πολιτεύθηκε με το ΠΑΜΕ (Πανδημοκρατικό Αγροτικό Μέτωπο Ελλάδος), ένα συνασπισμό αριστερών δυνάμεων με επικεφαλής την ΕΔΑ και εξελέγη Βουλευτής Πειραιά.\nΥπήρξε ιδρυτικό μέλος και αντιπρόεδρος της ΕΕΔΥΕ , «Ελληνικής Επιτροπής για τη Διεθνή Ύφεση και Ειρήνη». Και επίμονος ακτιβιστής.\nΣύμφωνα με το τότε ρεπορτάζ της εφημερίδας «Τα Νέα» την 21η Απριλίου του 1963 η πρωτεύουσα βρισκόταν «επί ποδός πολέμου», ενώ «διά πρώτην φοράν τα περίφημα Τάγματα Ασφαλείας ενεφανίσθησαν επισήμως εις διαφόρους περιοχάς περί τον Μαραθώνα, έτοιμα προς δράσιν εις περίπτωσιν ανάγκης. Ακόμα και ναύται του Λιμενικού εχρησιμοποιήθησαν διά τη φρούρησιν της παραλίας του Μαραθώνος, διά τον φόβον προφανώς… αποβάσεως των οπαδών του Συνδέσμου “Μπέρτραντ Ράσελ”». Επί ποδός βρίσκονται συνολικά 10.000 άνδρες της Aστυνομίας, της Xωροφυλακής, του Λιμενικού Σώματος. Κάθε πρόσβαση προς τον Mαραθώνα αποκλείεται.\nΤο πρωί της Κυριακής 21 Απριλίου, ο Λαμπράκης, συνοδευόμενος από τη γυναίκα του και τους Ανδρέα Μαμμωνά, Παντελή Γούτη και Μπάμπη Παπαδόπουλο φτάνει στον Τύμβο του Μαραθώνα με αυτοκίνητο.\nΣτις 8:00, ο Λαμπράκης αρχίζει μόνος του την πορεία. Kρατάει στα υψωμένα χέρια του ένα απλό πανό με τη λέξη EΛΛAΣ και με το σύμβολο του «Συνδέσμου Eιρήνης Mπέρτραντ Pάσελ», τον κύκλο με τον τσακισμένο σταυρό, παγκόσμιο σύμβολο της ειρήνης. Φωνάζει: «Ζήτω η Ειρήνη, ζήτω η Δημοκρατία».\nΠαρά την απογοήτευσή του, ήταν αποφασισμένος να συνεχίσει. Και οι αντίπαλοί του αποφασισμένοι να τον σταματήσουν.\nΌπως ο πρώτος Μαραθωνοδρόμος, έτσι και ο Λαμπράκης, προσπάθησε να τρέξει τη διαδρομή από τον Τύμβο του Μαραθώνα προς την Αθήνα ολομόναχος. Και, όπως και στην περίπτωση του Φειδιππίδη, ο Μαραθώνιος ήταν και για τον Λαμπράκη, η τελευταία διαδρομή.\nΟ Μαραθώνιος είναι η διαδρομή του αγγελιοφόρου. Του ανθρώπου που τρέχει για να μεταφέρει το μήνυμα.\nΊσως, λοιπόν σε μια εκδοχή του, να πρόκεται για το Γρηγόρη Λαμπράκη που τρέχει για να μεταφέρει το μήνυμα ότι οι Έλληνες -και όχι μόνο- δικαιούνται να ζήσουν με Ειρήνη και Δημοκρατία. Ίσως πάλι να πρόκειται για τους εκατοντάδες χιλιάδες αθλητές που έχουν τρέξει τη νοητή διαδρομή σε όλα τα μήκη και τα πλάτη της γης για να μεταφέρουν το μήνυμα του αγωνίζεσθαι. Για όσα έχουν αξία.\nΚαι όσο αν αυτή η εκδοχή μοιάζει δύσκολο να έρθει στα μέτρα του σύγχρονου ανθρώπου που ενεργεί μιμητικά, απερίσκεπτα , καταναλωτικά, αυτή η εκδοχή του μύθου μοιάζει να ταιριάζει όλο και πιο πολύ στην περίπτωση του Γρηγόρη Λαμπράκη. Ενός ανθρώπου που έτρεξε μόνος του ενάντια σε όλους και όλα. Και μετά το «νήμα» έπεσε, στο βωμό αυτού ακριβώς του μηνύματος που μετέφερε: Της Ειρήνης, της Ελευθερίας, της Δημοκρατίας.\nΊσως ηθελημένα, ίσως αθέλητα, ίσως δικαιολογημένα, ίσως όχι επικοινωνιακά και καθολικά επικοινωνημένα , αυτό τον συμβολισμό θέλησαν να κάνουν γνωστό οι εμπνευστές του κλασσικού Μαραθωνίου. Και από το 1983, ο κλασικός Μαραθώνιος της Αθήνας φέρει το όνομά του και διεξάγεται προς τιμήν του.\n(ΜΑΡΑΘΩΝΙΟΣ ΜΙΑΣ ΗΜΙΤΕΛΟΥΣ ΑΝΟΙΞΗΣ: ΓΡΗΓΟΡΗΣ ΛΑΜΠΡΑΚΗΣ)\nΤην επεισοδιακή χρονιά του 1983 , οι τερματίσαντες στους 2 αγώνες που διεξήχθησαν ήταν 304 για τον αγώνα της ΤΕΣ Αττικλης και 847 για τον Διεθνή Μαραθώνιο.\nΤο 1984 οι τερματίσαντες ήταν 1200, το 1985 1110.\nΑπό κει και ύστερα ξεκινούν τα πέτρινα χρόνια του Μαραθωνίου της Αθήνας.\nΟ αγώνας έχει σαφώς τον χαρακτήρα λαϊκού αγώνα, η πρόσκληση και συμμετοχή αξιόλογων δρομέων δεν είναι στη λογική του ΣΕΓΑΣ και την δεκαετία του 80 ούτε το πρωτάθλημα Ελλάδας δεν διεξάγεται σε αυτόν τον αγώνα. (Αυτό θα ξαναγίνει το 1990.)\nΤο 1986, τερματίζουν 890 , ο αγώνας ορίζεται Δευτέρα. Kι αυτό λόγω των Δημοτικών Εκλογών που γίνονται την Κυριακή 12 Οκτωβρίου. (Εκλογές που προκηρύχτηκαν κατά τη διάρκεια του έτους και αφού η ημερομηνία είχε προβλεφθεί από τον ΣΕΓΑΣ. Οι εφημερίδες της εποχής εστιάζουν την παντελή απουσία του κόσμου από ατο Παναθηναϊκό Στάδιο. Το 1987 ομοίως 888.\nΤο 1987 ο Γιώργος Κατσιμπάρδης θα παραδώσει τη σκυτάλη της Προεδρίας του ΣΕΓΑΣ στον Στράτο Μολυβά. Ο τελευταίος θα παραμείνει σε αυτή τη θέση ως τον Μάϊο του 1997.\nΤο 1988 οι τερματίσαντες φτάνουν τους 1140 αλλά ο τότε Δήμαρχος Αθηναίων Μιλτιάδης Έβερτ, είχε την φαεινή ιδέα την ίδια ημέρα να επιτρέψει να διεξαχθεί και ο ποδηλατικός γύρος της Αθήνας. Η κατάσταση που δημιουργείται απεικονίζεται γλαφυρά στον τύπο της εποχής .\nΣτα ίδια επίπεδα θα κινηθούν και οι συμμετοχές και οι τερματισμοί στα επόμενα χρόνια .\nΤο 1994 θα έχουμε μόνο 950 συμμετοχές και 652 τερματισμούς.\nΗ αναλαμπή του 1996 που θα καταγραφούν 3450 συμμετοχές και 2523 τερματισμοί, θα δείξει την κατεύθυνση στην οποία ίσως πρέπει να κινηθεί ο Μαραθώνιος αυτός.\nΟ αγώνας είναι αφιερωμένος στα παιδιά που πάσχουν από καρκίνο. Συνδιοργανωτής είναι το Ογκολογικό Τμήμα του νοσοκομείου «ΑΓΛΑΪΑ ΚΥΡΙΑΚΟΥ».\nΓρήγορα όμως ξεχνιέται. Το ρεκόρ συμμετοχών αυτού του αγώνα θα καταρριφθεί μόλις το 2003.\nΤον Ιούνιο του 1997 αναλαμβάνει πρόεδρος του ΣΕΓΑΣ ο Βασίλης Σεβαστής. Θα υπηρετήσει από αυτή τη θέση ως τον Οκτώβριο του 2012.\nΤο 1998 παρότι οι συμμετοχές/τερματισμοί στο Μαραθώνιο είναι στα ίδια επίπεδα 1100/828, θα εισαχθεί ο αγώνας των 10χλμ για πρώτη φορά στο πρόγραμμα.\nΑπόν το 1999 διεξάγεται ξανά παράλληλα με τον αγώνα και το Πανελλήνιο Πρωτάθλημα Μαραθωνίου.\nΌλα αυτά τα χρόνια τα σκουπίδια κατά μήκος της διαδρομής και η ανεξέλεγκτη κίνηση των αυτοκινήτων αποτελούν δύο από τα μεγάλα αγκάθια της διοργάνωσης.\nΑπό το 2001 εισέρχονται οι μεγάλοι χορηγοί και καθιερώνονται αμοιβές για τους νικητές. Τότε μοιράστηκαν 31000 $ στους πρώτους.\nΟ ΣΕΓΑΣ τότε υπογράφει συμφωνία χορηγίας-ενίσχυσης με την ALPHA BANK την οποία ονομάζει ΜΕΓΑ χορηγό. Η συμφωνία είναι 10ετης. Επίσης υπογράφονται χορηγικές συμβάσεις με εταιρείες αθλητικών, αναψυκτικών κλπ. Η ονομασία μετατρέπεται σε ΚΜΑ, Κλασσικός Μαραθώνιος Αθηνών, στη μνήμη του Γρηγόρη Λαμπράκη. Κάτι όμως που έχει πια αντίκτυπο μόνο στο εσωτερικό.\nΊσως η πρώτη φορά που έκλεισαν οι δρόμοι για τα αυτοκίνητα είναι αυτή του 2002. Κάτι που δύσκολα ομολογουμένως γίνεται, απουσία παιδείας , αποδεκτό.\nΕν είδει test event για τον αγώνα της Ολυμπιάδας του 2004 γίνεται ο αγώνας του Οκτωβρίου του 2003, σε μια διαδρομή που θυμίζει εργοτάξιο. Το ρεκόρ των συμμετοχών και των τερματισμών που θα φτάσουν τις 2676 , ενώ όλα αυτά τα χρόνια μετά βίας άγγιζαν τις 1200 θα σκιαχθεί από την παντελή αποτυχία σε όλους τους άλλους τομείς: λάθη στους σταθμούς με τον ανεφοδιασμό ελίτ δρομέων, απώλειες στα ρούχα, χαλασμένο ρολόϊ χρονομέτρησης, λάθη στα αποτελέσματα και στις εθνικότητες, αποτυχία εξυπηρέτησης από τις χημικές τουαλέτες στην εκκίνηση κλπ…\nΤο 2004 παράπονα για το κόστος της συμμέτοχής που ορίζεται στα 30 ευρώ.\nΤο 2006 για πρώτη φορά διεξάγονται και τα 5 χιλιόμετρα. Ο πρόεδρος της Δημοκρατίας παρευρίσκεται στο Παναθηναϊκό Στάδιο, απονέμει μετάλλια στους νικητές και ανακοινώνει ότι θέτει τη διοργάνωση υπό την αιγίδα του.\nΤο 2007 για πρώτη φορά εισάγεται και η Τελετή έναρξης. Περιλαμβάνει ομιλίες επισήμων και Αφή της Φλόγας στον Τύμβο των Μαραθωνομάχων.\nΓα πρώτη φορά διοργανώνεται το 1ο Διεθνές Συμπόσιο της AIMS.\nTo 2010 ο Μαραθώνιος της Αθήνας αποφασίζει να τιμήσει τη συμπλήρωση 2500 χρόνων από τη μάχη του Μαραθώνα! Ο Μαραθώνιος ονομάζεται επετειακός. Έχουν προηγηθεί το 1996, επετειακοί μαραθώνιοι για τα 100 χρόνια από την πρώτη Ολυμπιάδα, το 2001 για την υποδοχή της Νέας χιλιετίας και η επετειακή διοργάνωση της 3 Νοεμβρίου του 2002 για τα 20 χρόνια της διοργάνωσης, χωρίς ιδιαίτερη ανταπόκριση.\nΑυτή τη φορά κι ενώ την εποχή αυτή η λιτότητα και το φάντασμα της χρεωκοπίας πλανάται πάνω από την Ελλάδα, η κινητοποίηση και η προβολή είναι πρωτοφανής. Οι συμμετοχές στον Μαραθώνιο φτάνουν τις 12500 κι οι τερματισμοί τους 10371! Οι συμμετοχές μαζί με τους παράλληλους αγώνες ξεπερνούν τις 20000.\nΤην αναβάθμιση του αγώνα την προσφέρει και η IAAF που τιμητικά συμπεριλαμβάνει αυτή τη χρονιά τον αγώνα στους Gold Label αναγνωρίζοντας έτσι τη σημασία της μάχης του Μαραθώνα στη γέννηση του αγωνίσματος του Μαραθωνίου.\nΑξίζει να σημειώσουμε ότι στον αγώνα των γυναικών έχουμε 2 ρεκόρ: ρεκόρ αγώνα από την Λιθουανή Rasa Drasdauskaite , 2ω31:06 και καλύτερη επίδοση από ελληνίδα από την Κωνσταντίνα Κεφαλά 2:40:36. Και οι δύο επιδόσεις θα μείνουν απλησίαστες τα χρόνια που θα ακολουθήσουν.\nΤα χρόνια που θα ακολουθήσουν οι συμμετοχές στον Μαραθώνιο θα παρουσιάσουν κάμψη, διατηρώντας όμως τη δυναμική που κερδήθηκε μετά το 2010. Οι δε συνολικές συμμετοχές θα παρουσιάσουν αύξηση και θα ξεπεράσουν τις 30000 κάνοντας έτσι την οργανωτική επιτροπή να δώσει ακόμη μεγαλύτερη προσοχή στους αγώνες των 5 και των 10χλμ.\nΤο 2014 οι αριθμοί θα φτάσουν τα επίπεδα του επετειακού Μαραθωνίου.\nΤη χρονιά αυτή τον Φεβρουάριο στο Μουσείο Μπενάκη ο ΣΕΓΑΣ θα παρουσιάσει το νέο λογότυπο και το νέο όνομα του αγώνα που πλέον από «Κλασσικός» μετονομάζεται σε «Αυθεντικός»!\nΓια να φτάσουν σε επίπεδα ρεκόρ με συνολικά 55000 συμμετοχές και 15279 τερματισμούς στον Μαραθώνιο το 2018.\nΌμως σε αυτή τη νέα εποχή, εκτός από τον κλασσικό μαραθώνιο, θα έχουμε την ευκαιρία να δούμε και μερικούς άλλους ενδιαφέροντες αγώνες να συμβαίνουν στην κλασσική διαδρομή.\nΣτις 14 Μαΐου 1984 σαν μια διοργάνωση-αθλητική συνάντηση βγαλμένη από τα παλιά διοργανώνονται τα «Νικολαΐδεια» στα οποία διοργανώνεται Μαραθώνιος στη διαδρομή Μαραθώνας –Πικέρμι-Μαραθώνας!\nΟ Απόστολος Νικολαΐδης , τέως πρόεδρος του ΠΑΟ, πεθαίνει τον Οκτώβριο του 1980. Για να τιμηθεί η πολυετής προσφορά του, η γηπεδική έδρα του συλλόγου έλαβε το 1981 το όνομα Γήπεδο Απόστολος Νικολαΐδης.\nΤο 1974 Ο Απόστολος Νικολαΐδης εκλέχθηκε πρόεδρος του Παναθηναϊκού Α.Ο. παραμένοντας μέχρι το 1979, το μεγαλύτερο όμως διάστημα και εξαιτίας προβλημάτων υγείας, χρέη εκτελούσε ο Α’ αντιπρόεδρος και αναπληρωτής Πρόεδρος ιατρός Δημήτριος ( Μάκης ) Ιθακήσιος και όταν παραιτήθηκε ο τελευταίος το 1979 , έκτοτε και έως την έναρξη της λειτουργίας των Π.Α.Ε. ο ανιψιός του και πρώην στέλεχος της ομάδας μπάσκετ, Τζακ Νικολαΐδης.\nΤο 1979 η ομάδα ποδοσφαίρου του ΠΑΟ γίνεται επαγγελματική και αυτονομείται διοικητικά με πρώτο πρόεδρο το Γιώργο Βαρδινογιάννη. Ο τζακ Νικολαΐδης παραμένει ως το 1983 πρόεδρος του ερασιτέχνη.\nΓια να τιμηθεί η πολυετής προσφορά του, η γηπεδική έδρα του συλλόγου έλαβε το 1981 το όνομα Γήπεδο Απόστολος Νικολαΐδης.\nΑξίζει να γνωρίζουμε ποιός ήταν ο Απόστολος Νικολαΐδης. Γεννήθηκε στη Φιλιππούπολη της Βουλγαρίας το 1896, γράφτηκε στον Παναθηναϊκό το 1914, σπούδασε στη Γερμανία, εγκαταστάθηκε στην Αθήνα ΤΟ 1917, μετείχε των ΟΑ το 1920, αγωνίσθηκε στις Εθνικές Ομάδες Στίβου, Ποδοσφαίρου, Μπάσκετ, Χάντμπολ, ασχολήθηκε με τα διοικητικά του Παναθηναϊκού το 1924, έγινε μέλος της Ολυμπιακής Επιτροπής το 1932, όπως και Πρόεδρος του ΣΕΓΑΣ και του Ιππικού Ομίλου. Ακόμη ίδρυσε το Ράλυ Ακρόπολης το 1953 και όταν επέστρεψε στις 24 Ιουλίου 1974 από το Παρίσι ο Κωνσταντίνος Καραμανλής του ανέθεσε της προεδρία της Επιτροπής Ολυμπιακών Αγώνων. Ήταν ο πλέον πεπειραμένος και κατάλληλος προκειμένου να αποκατασταθεί η τάξη και στα αθλητικά πράγματα. Η περίοδος ήταν πολλαπλά δύσκολη και μόνο με το κύρος του Απόστολου Νικολαϊδη μπορούσαν να αντιμετωπισθούν ομαλά τα προβλήματα που είχαν συσσωρευτεί και στην αθλητική οικογένεια. Η απόφαση της Κυβέρνησης προέβλεψε ως χρόνο λήξης της θητείας της πρώτης μεταπολιτευτικής Επιτροπής την 31η Δεκεμβρίου 1976, δηλαδή μετά τους Ολυμπιακούς Αγώνες του Μόντρεαλ. Ο τελευταίος από τις μεγάλες προσωπικότητες του ελληνικού αθλητισμού, απεβίωσε σε ηλικία 84 ετών στις 15 Οκτωβρίου 1980, μετά από τετράμηνη μάχη με το θάνατο. Το γήπεδο της Λεωφόρου Αλεξάνδρας φέρει το όνομά του. Επί 70 περίπου χρόνια (περισσότερο από κάθε άλλον) προσέφερε με ποικίλους τρόπους τις υπηρεσίες του στον ελληνικό αθλητισμό. Σε όλους τους τομείς με πλούσιες γνώσεις, συνέπεια και αποτελεσματικότητα. Κύριο χαρακτηριστικό του πως το ενδιαφέρον του παρέμενε πάντα πιστό στο εσωτερικό του ελληνικού αθλητισμού και την άνοδό του. Ενώ μιλούσε άπταιστα γερμανικά, βουλγαρικά, τουρκικά (είχε φοιτήσει και στο RobertCollege της Κωνσταντινούπολης) και αγγλικά παρέμενε αμετακίνητος στην αγαπημένη του Αθήνα, όπου είχε και την επαγγελματική του έδρα ως χαρτοβιομήχανος και μέτοχος της Εμπορικής Τράπεζας. Οι σχέσεις του Απόστολου Νικολαΐδη με τους ηγέτες των άλλων μεγάλων συλλόγων ήσαν άριστες. Ιδίως με τους Γιώργο Ανδριανόπουλο του Ολυμπιακού Σ.Φ.Π και Δημήτρη Καραμπάτη του Πανιωνίου Γ.Σ.Σ. Είναι γνωστό άλλωστε πως όταν κατά τη διάρκεια της 7ετίας (1967 – 1974) τότε που απέφυγε να αναμειχθεί σε οποιασδήποτε μορφής διοικητικά πράγματα, ο Κωνσταντίνος Ασλανίδης τον έσυρε στα δικαστήρια, για να αποξενωθεί από τις διοικητικές του θέσεις στον ΠΑΟ και τις θεσμικές στον ελληνικό αθλητισμό αρμοδιότητες που κατείχε, η μαρτυρία και το σθένος του Γιώργου Ανδριανόπουλου, ως μάρτυρα υπεράσπισης, διέσωσε την αθλητική αξιοπρέπεια της χώρας.\nΣτις 13 Σεπτεμβρίου 1984 στην Αθήνα γίνονται οι Βαλκανικοί αγώνες. Νικητής ο Τούρκος Μεχμετ Τερζι με 2.21.30.\nΤο 1986 θυμόμαστε πάλι τις πρακτικές του παρελθόντος. Έτσι γίνεται μια προσπάθεια αναβίωσης του μαραθωνίου της Ολυμπιακής ημέρας. Αυτή η προσπάθεια είχε σταματήσει από το 1981-1985. Τώρα ο αγώνας με μεγάλη κινητοποίηση και προβολή ονομάζεται αγώνας στη μνήμη «Σπύρου Λούη»\nΈτσι στις 6 Απριλίου 1986 γίνεται ο 1ος Μαραθώνιος στη μνήμη Σπύρου Λούη. Την εκκίνηση τη δίνει ο Εμίλ Ζατοπεκ!\nΝικητής θα είναι με 2:25:28 Daniel Duhamel (FRA) 42 χρονὠν που την προηγούμενη χρονιά είχε κερδίσει και το Παγκόσμιο πρωτάθλημα Βετεράνων στη Ρώμη! Στις γυναίκες νικήτρια με 3:47:41 η Marina Drakotou (GRE)\nΤην επόμενη χρονιά ο 2ος Μαραθώνιος στη μνήμη Σπύρου Λούη θα γίνει στις 29 Απριλίου 1987 με νικητή τον Jim Denisson (CAN) 2:38:3, ενώ το 1989 θα γίνει στις 4 Σεπτεμβρίου 1989 ο 3ος Μαραθώνιος στη μνήμη Σπύρου Λούη, μόλις σχεδόν ένα μήνα από τον Μαραθώνιο Γρηγόρης Λαμπράκης. Στη συνέχεια η προσπάθεια αυτή θα εγκαταλειφθεί.\n( Σήμερα διεξάγονται Αγώνες Δρόμου «Σπύρος Λούης» από το 2014 με πρωτοβουλία του Δημάρχου Αμαρουσίου και Προέδρου (τότε) της Κ.Ε.Δ.Ε, Γιώργου Πατούλη.)\nΕλλάδα 1991 “Μεσογειακοί Αγώνες”\nΈνας σπουδαίος αγώνας θα γίνει στις 9 Ιουλίου 1991. Μεσογειακοί αγώνες και τρίτη θέση για το Χρήστο Σωτηρόπουλο.\nΗ περιγραφή του : https://www.athensvoice.gr/80567_hristos-sotiropoylos\nΑπό το 22.15 οι εικόνες του Μαραθωνίου!\nΟι Μεσογειακοί Αγώνες είναι μια αθλητική διοργάνωση που διεξάγεται κάθε τέσσερα χρόνια, και στην οποία παίρνουν μέρος χώρες που βρέχονται από τη Μεσόγειο Θάλασσα.\nΗ ιδέα της διοργάνωσης αυτής ανάγεται στα μέσα της δεκαετίας του 1930, όμως η πρώτη φορά που τέθηκε στη ΔΟΕ το ζήτημα ήταν το 1948 στο Λονδίνο, από τον αντιπρόσωπο της Αιγύπτου Mohammad Taher Pasha(1879-1970), ένας δραστήριος άνθρωπος που είχε αφιερώσει τη ζωή του στον αθλητισμό (Μέλος της εκτελεστικής επιτροπής της Διεθνούς Ολυμπιακής Επιτροπής, Πρόεδρος της Αιγυπτιακής Ολυμπιακής Επιτροπής, Πρόεδρος της Αιγυπτιακής Αερολέσχης, Πρόεδρος της Διεθνούς Ομοσπονδίας Αεραθλητισμού, Πρόεδρος της Αιγυπτιακής Ομοσπονδίας Ξιφασκίας). Το όραμά του ήταν να φέρει κοντά τις χώρες της Μεσογείου (μουσουλμανικές και χριστιανικές), πολλές από τις οποίες μετρούσαν τις πληγές τους από τον καταστροφικό Β΄ Παγκόσμιο Πόλεμο, και να πάρει έστω ένα μέρος από τη λάμψη των Ολυμπιακών Αγώνων.\nΑυτός απευθύνθηκε αρχικά στον Έλληνα αντιπρόσωπο Ιωάννη Κετσέα, (1887-1965), από τους πρωτοπόρους του τένις στην Ελλάδα, πρόεδρος του ΣΕΓΑΣ και μέλος της ΔΟΕ(1947-1965), ζητώντας τη συνδρομή του στην προσπάθειά του, και σύντομα πολλά μέλη της ΔΟΕ που προέρχονταν από τα κράτη της Μεσογείου αντιμετώπισαν ευνοϊκά την προοπτική των Μεσογειακών Αγώνων. Έτσι, σε ειδική συνεδρίαση της ΔΟΕ αποφασίστηκε να γίνουν οι πρώτοι Μεσογειακοί Αγώνες το 1951 στην Αλεξάνδρεια της Αιγύπτου.\nΣτους πρώτους Μεσογειακούς Αγώνες έλαβαν μέρος περίπου 750 αθλητές από 10 κράτη (Γαλλία, Ιταλία, Αίγυπτος, Ελλάδα, Τουρκία, Γιουγκοσλαβία, Ισπανία, Λίβανος, Συρία, Μάλτα), ενώ στο πρόγραμμα των αγώνων συμπεριλήφθησαν 13 αθλήματα, 4 λιγότερα από εκείνα των Ολυμπιακών Αγώνων του Ελσίνκι που έγιναν την επόμενη χρονιά (1952).\nΟι πρώτες τέσσερις διοργανώσεις (1951, 1955, 1959, 1963) δεν περιλάμβαναν καθόλου γυναικεία αγωνίσματα, κάτι που άλλαξε το 1967.\nΤους Μεσογειακούς Αγώνες διοργανώνει η Διεθνής Επιτροπή Μεσογειακών Αγώνων (Δ.Ε.Μ.Α.) (γαλ. Committee International Jeux Méditerranéens (C.I.J.M.) – αγγλ. International Mediterranean Games Committee (I.M.G.C.)). Εδρεύει στην Αθήνα και συγκροτήθηκε στις 16 Ιουνίου 1961.\nΗ Ελλάδα διοργάνωσε μια φορά τους Μεσογειακούς Αγώνες. Ήταν το 1991, σε μια διοργάνωση στην οποία συμμετείχαν 18 χώρες. Ήταν προγραμματισμένο να διοργανώσει η Ελλάδα και τους Μεσογειακούς Αγώνες του 2013 στον Βόλο και την Λάρισα, αλλά η διοργάνωση της αφαιρέθηκε λόγω της οικονομικής κρίσης και ανατέθηκε στην Μερσίνη της Τουρκίας.\nΆλλη μια προσπάθεια που θα εγκαταλειφθεί το 6ο Παγκόσμιο Κύπελλο Μαραθωνίου στις 9 Απριλίου 1995 με δύο κλειστούς αγώνες που θα κριθούν στο τέλος.\nΤο IAAF World Marathon Cup ήταν μια διοργάνωση που διοργανώνονταν κάθε 2 χρόνια από το 1985 -1995 . Αυτή ήταν και η τελευταία του χρονιά . Από το 1997-2011 ήταν μέρος του Παγκοσμίου Πρωταθλήματος και αφορούσε μετάλλια σε ομαδική κατάταξη όπως προέκυπταν από τον αγώνα του Μαραθωνίου του Παγκοσμίου Πρωταθλήματος. Εκτότε εγκαταλείφθηκε.\nΣτους άνδρες νικητής ήταν ο Douglas Wakiihuri (KEN) με 2:12:01 (ο πρώτος Κενυατης που κέρδισε τον Μαραθώνιο του Λονδίνου το 1989 (!)), με 2ο τον Takahiro Sunada (JPN) με 2:13:16 και 3ο τον Davide Milesi (ITA) με 2:13:23. 28ος Ο Ανδριόπουλος με 2.21.44.\nΣτις γυναίκες νικήτρια η Anuța Catuna Romania (ROM) με 2:31:10, 2η η Lidia Simon (ROM) 2:31:46 , 3η η Cristina Pomacu (ROM) 2:32:09. 41η η Μαρία Πολύζου με 2.50.04.\n9 Apr 1995: Anuta Canuta of Romania smiling on winning the 1995 IAAF World Marathon Cup in Athens, Greece. \_ Mandatory Credit: Gary M Prior/Allsport\nΤο 1996 σειρά έχουν να τιμήσουν την κλασσική διαδρομή ένας αγώνας της «100ετιας Ολυμπιακών» νικητής ο Gary Henry (Αυστραλία) με 2.24.06.\nΣτις 9 Αυγούστου 1997 έχουμε το Παγκόσμιο Πρωτάθλημα Στίβου!\nΤα αποτελέσματα ενός αξέχαστου αγώνα:\nAbel Anton ESP 2:13:16\nMartin Fiz ESP 2:13:21\nSteve Moneghetti AUS 2:14:16\n19ος Ο Νίκος Πολιάς με 2.21.03 (Καραγγιάννης, Περήφανος, Χαραμής , Ανδριόπουλος, εγκατέλειψαν).\nΗ μονομαχία των δύο ισπανών Anton και Fiz ώμο με ώμο μετά το 18.50 και η μοναδική είσοδο τους σε ένα διαφορετικό Παναθηναϊκό στάδιο!\nHiromi Suzuki JPN 2:29:48\nMaria Manuela Machado POR 2:31:12\nLidia Slavuteanu-Simon ROM 2:31:55\n12η η Μ. Πολύζου με 2.39.10, 42η η Παναγιώτα Νικολακοπούλου με 2.54.03 κα 45η η Γεωργία Αμπατζίδου με 2.56.58. Εγκατέλειψαν η Καστρίτη και η Σούμα)\nτα τελευταία 30 λεπτά του Μαρθωνίου των Γυναικών!!!\nΤο 1997 στο Ολυμπιακό Στάδιο 27-29 Ιουνίου , έχουμε και Βαλκανικούς αγώνες . Όμως σε αυτούς πια δεν διεξάγεται ο Μαραθώνιος. Το1996: Στο Βελιγράδι διοργανώνεται το πρώτο ξεχωριστό Βαλκανικό Πρωτάθλημα Μαραθωνίου το οποίο αποτελούσε μέρος των Βαλκανικών Αγώνων Στίβου από το 1929 έως το 1992.\nΜάλιστα το 1997 το Βαλκανικό Πρωτάθλημα Μαραθωνίου διεξάγεται στο Αγρίνιο και κερδίζουν και στους άνδρες και στις γυναίκες Έλληνες: Σπύρος Ανδριόπουλος 2:13.15, Παναγιώτα Νικολακοπούλου 2:44.24.\nΤο 1989 οι Βαλκανικοί αγώνες έχουν γίνει στις Σέρρες και εκεί τον μαραθώνιο τον έχει κερδίσει ο Χρήστος Παπαχρήστος 2:27.07. Το 1994 στα Τρίκαλα δεν διεξήχθη Μαραθώνιος Το 2000 οι Βαλκανικοί αγώνες έγιναν στην Καβάλα, το 2001 στα Τρίκαλα, το 2003 στη Θήβα και η τελευταία φορά που έγιναν στην Ελλάδα ήταν το 2008 στο Άργος.\nΣτις 22 Αυγούστου 2004 διεξάγεται ο Ολυμπιακός μαραθώνιος των γυναικών.\nΝικήτρια η γιαπωνέζα Mizuki NOGUCHI με 2:26:20, καταφέρνοντας έτσι να δώσει το 2ο συνεχόμενο χρυσό στον μαραθώνιο Γυναικών στην Ιαπωνία μετά το χρυσό της Naoko Takahashi στο Sydney!\nΗ Noguchi ξεκίνησε την επίθεση της αρκετά νωρίς , λίγο μετά τα μισά ξέροντας ίσως ότι αυτός ήταν ο μόνος τρόπος για να καταβάλλει τις δύο μεγάλες κατόχους του Παγκοσμίου ρεκόρ, την νυν Paula Radcliffe κα την πρώην Catherine Ndereba . Το μόνο που θα καταφέρει η Ndereba είναι να καταβάλλει την Radcliffe και να κλείσει την διαφορά στο τέλος , παίρνοντας το αργυρό μετάλλιο με 2.26.32!\nΚαι στις 29 Αυγούστου 2004 τον Ολυμπιακό Μαραθώνιο των ανδρών.\nΟι 5 καλύτερες επιδόσεις της χρονιάς ως τότε ανήκουν σε 5 Κενυάτες, 2:06:14 Felix LIMO, 2:06:16 Evans RUTTO, 2:06:23 Robert CHEBOROR 2:06:48 Sammy Kipchoge KORIR, 2:06:49 Joseph RIRI.\nΚανείς όμως από αυτούς δεν θα βρεθεί στην Αθήνα . Θα βρεθεί όμως εκεί ο κάτοχος του WR Paul Tergat. Η μάχη του με τον Meb Keflezighi, Stefano Baldini, Vanderlei da Lima, και Jon Brown, στους αγνώριστους γεμάτους από κόσμο δρόμους της Αθήνας θα μας χαρίσουν μια επική νίκη του Stefano Baldini.\nΕκτότε καμία μεγάλη διοργάνωση δεν έχει αναληφθεί .\nΕυάγγελος Ανδρέου, Ευρωπαϊκό Κέντρο Τέχνης – Euarce, 2010\nHandbook on the Economics of Sport, επεξεργασία από Wladimir Andreff, Stefan Szymanski


Σε 1.000 «παραδοσιακές σκηνές Βεδουίνων» θα φιλοξενηθούν οι φιλάθλοι του Μουντιάλ - Εφημερίς Δημοπρασιών & Πλειστηριασμών\nΑρχικήΚΟΙΝΩΝΙΑΣε 1.000 «παραδοσιακές σκηνές Βεδουίνων» θα φιλοξενηθούν οι φιλάθλοι του Μουντιάλ\nΣε 1.000 «παραδοσιακές σκηνές Βεδουίνων» θα φιλοξενηθούν οι φιλάθλοι του Μουντιάλ\nΤο Κατάρ, το οποίο αναμένει 1,2 εκατομμύρια φιλάθλους κατά το Παγκόσμιο Κύπελλο του 2022 τον επόμενο χειμώνα, σχεδιάζει να εγκαταστήσει «1.000 παραδοσιακές σκηνές Βεδουίνων» στην έρημο, για να φιλοξενήσει επισκέπτες, ανακοίνωσαν οι διοργανωτές την Τρίτη (15/6).\n«Αυτή είναι μία από τις επιλογές που θα προσφερθούν τις επόμενες δύο εβδομάδες», δήλωσε ο Ομάρ Αλ Τζάμπερ, υπεύθυνος για τη στέγαση στην Ανώτατη Οργανωτική Επιτροπή, κατά τη διάρκεια ενημέρωσης των εκπροσώπων του Τύπου.\n«Είναι πραγματικό κάμπινγκ. Πρέπει να δώσουμε στους ανθρώπους την εμπειρία της ερήμου και μια σκηνή σε στυλ Βεδουίνων», πρόσθεσε. Αυτοί οι καταυλισμοί θα έχουν ηλεκτρισμό μέσω γεννητριών, τρεχούμενο νερό και αποχέτευση, αλλά δεν θα έχουν κλιματισμό. Θα λειτουργήσει επίσης πολυτελής κατασκήνωση 200 σκηνών.\nΟι σκηνές θα στηθούν στην παραλία Sealine στα νότια της χώρας, στην άκρη της ερήμου, καθώς και «σε άλλες περιοχές που θα ανακοινωθούν», σύμφωνα με τον Αλ Τζαμπέρ. Ενώ ο αριθμός των καταλυμάτων και οι τιμές τους στο μικρό εμιράτο του Κόλπου ανησυχούν τους φιλάθλους, ο Αλ Τζαμπέρ ανέφερε ότι «περισσότερα από 100.000 δωμάτια είναι διαθέσιμα».\nΝέες επιλογές θα προσφερθούν στην επίσημη πλατφόρμα που έχει ανοίξει, για να ταιριάζει με τους κατόχους εισιτηρίων τις επόμενες εβδομάδες, συμπεριλαμβανομένων των προκατασκευασμένων «χωριών», πρόσθεσε το στέλεχος της Οργανωτικής Επιτροπής. Διαμερίσματα, βίλες και καμπίνες σε δύο κρουαζιερόπλοια αγκυροβολημένα στο λιμάνι της Ντόχα συγκαταλέγονται επίσης στις επιλογές διαμονής.\n«Πολλά από τα δωμάτια ξενοδοχείων της χώρας έχουν προ-κρατηθεί από τους διοργανωτές για ομάδες, διαιτητές, αξιωματούχους και μέσα ενημέρωσης, αλλά η FIFA θα εκδώσει εκείνα που δεν θα χρησιμοποιηθούν. Μεταξύ Ιουλίου και Σεπτεμβρίου, θα υπάρχουν πολλά ξενοδοχεία διαθέσιμα στην πλατφόρμα», υποσχέθηκε, με τα υπό κατασκευή ξενοδοχεία να έχουν επίσης ολοκληρωθεί μέχρι τον Οκτώβριο.\nΠροηγούμενο άρθρο«Η πορεία της γραμμής» η πρώτη πλήρως προσβάσιμη έκθεση\nΕπόμενο άρθροAνθεκτικό στη φωτιά αντίτυπο του «The Handmaid’s Tale» πωλήθηκε σε δημοπρασία έναντι 130.000 δολαρίων


Φωλιές κανταΐφι με παγωτό |\nΚατηγορία: Γλυκά, Ιδέες για Μπουφέ, Σιροπιαστά\nΥπέροχο καλοκαιρινό γλύκισμα…Δοκιμάστε το!!\n500 γραμμάρια κανταΐφι (1 πακέτο)\nΑρχικά, ανοίγουμε ("ξεμαλλιάζουμε") το κανταΐφι πάνω στον πάγκο μας. Το χωρίζουμε σε 16 λωρίδες και με την κάθε μία δημιουργούμε από μία φωλιά σε κάθε ατομικό φορμάκι. Τα φορμάκια καλό είναι να τα αλείψουμε με λίγο βούτυρο πριν ξεκινήσουμε να δημιουργούμε τις φωλιές.\nΠεριχύνουμε κάθε φωλιά με λίγο βούτυρο και στη συνέχεια τοποθετούμε τα φορμάκια σε ένα ταψί που έχουμε στρώσει λαδόκολλα. Ψήνουμε στους 180 βαθμούς μέχρι να πάρει χρώμα το κανταΐφι μας. Όση ώρα ψήνονται οι φωλιές μας ετοιμάζουμε το σιρόπι μας: βράζουμε το νερό με τη ζάχαρη και το χυμό λεμονιού για 5 λεπτά από τη στιγμή του βρασμού.\nΑφού ψηθούν τα φορμάκια τα σιροπιάζουμε ελαφρά με το κρύο πλέον σιρόπι. Βάζουμε τα φορμάκια σε ένα ορθογώνιο μπολ και τα αφήνουμε να κρυώσουν τελείως.\nΜόλις κρυώσουν εντελώς και θέλουμε να σερβίρουμε βάζουμε σε κάθε φωλιά μία μπάλα παγωτό. Γαρνίρουμε με αμύγδαλο φιλέ και σιρόπι σοκολάτας και κατόπιν, σερβίρουμε.\nTags: Παγωτό, Σιροπιαστά, Σπιτικά γλυκά, Φωλιές Κανταΐφι Υλικάαμύγδαλα, βούτυρο, ζαμπόν, κανταίφι, λεμόνι, παγωτό, σιρόπι, σοκολάτα


Θεοδωρίδης: Μην εκπλαγείτε αν ο Ολυμπιακός πάρει το Europa League | BriefingNews\n15 Δεκεμβρίου 2018 - 15:02\nΤελευταία τροποποίηση στις 15 Δεκεμβρίου, 2018 - 15:03\nΟ επίτιμος πρόεδρος του Ολυμπιακού, Σάββας Θεοδωρίδης υποστήριξε ότι δεν θα είναι έκπληξη οι «ερυθρόλευκοι» να κατακτήσουν ακόμα και το Europa League, ενώ αποθέωσε τον Πέδρο Μαρτίνς προσθέτοντας παράλληλα πως ο Σισέ μπορεί να πωληθεί με πάνω από 25 εκατ. ευρώ.\nΑναλυτικά τα όσα δήλωσε στην εφημερίδα ΦΩΣ:\n«Ναι, συγκινήθηκα κι εγώ. Καταρχάς, ο πρόεδρος έχει περάσει πολλά και του άξιζε μία μεγάλη χαρά. Εγώ έκλαψα και για άλλους λόγους. Πήραμε τη ρεβάνς από τη Μίλαν για τον αποκλεισμό που μας είχε κάνει στο πρώτο ματς που έπαιξε ποτέ στα ευρωπαϊκά Κύπελλα στην ιστορία του ο ολυμπιακός. Και είχα παίξει τερματοφύλακας και στα δύο εκείνα ματς, σε Ελλάδα και Ιταλία. Θεωρώ την πρόκριση αυτή τώρα ως τη μεγαλύτερη στην ιστορία του Ολυμπιακού. Μιλάει η Ευρώπη για τα τρία μπαλάκια που έφαγε η Μίλαν».\n«Το ξέρουν στον Ολυμπιακό, το έλεγα πολύ καιρό τώρα ότι θα την περάσουμε τη Μίλαν».\n«Μην εκπλαγείτε και αν το πάρουμε! Ξέρουμε πού πονάμε και θα ενισχυθούμε και έχουμε τόσο καλή ομάδα που πιστεύω ότι μπορούμε να φτάσουμε και τελικό. Και αν φτάσουμε τελικό, εγώ δεν διανοούμαι ποτέ ότι ο Ολυμπιακός μπορεί να χάσει. Και ας γελάνε τώρα. Ας με πουν τρελό. Γράφτ' το εσύ, για να το έχεις στο αρχείο».\n«Εγώ είμαι πάντα υπέρ των Ελλήνων και θέλω να φέρνουν βαθμούς στην Ελλάδα και οι άλλες ελληνικές ομάδες. Αλλά όπως και να το κάνουμε εκτέθηκαν. Η μία ομάδα που πήρε το πρωτάθλημα έτσι όπως το πήρε πέρσι και η άλλη ομάδα που πάει να το πάρει έτσι όπως πάει να το πάρει φέτος διαλύθηκαν στην Ευρώπη, διασύρθηκαν, ακόμα και από μικρές ομάδες. Ενώ ο Ολυμπιακός μάζεψε 10 βαθμούς και απέκλεισε τη Μίλαν. Ο Ολυμπιακός φάνηκε γίγαντας και οι άλλοι νάνοι!».\n«Αυτό είναι αίσχος. Οι άνθρωποι επιβραβεύουν όποιον ευνοεί αντιπάλους του Ολυμπιακού και όποιον βλάπτει τον Ολυμπιακό. Ο Τζήλος δεν έπρεπε να έκλεισε μάτι όλη τη νύχτα βλέποντας τον ξένο διαιτητή να δίνει το ίδιο πέναλτι που δεν έδωσε λίγα 24ωρα πριν ο ίδιος απέναντι στην Ξάνθη. Η Δέτση στο Αγρίνιο έμοιαζε με αρχάρια με αυτά που δεν έβλεπε κα τις υποδείξεις που έκανε με το σημαιάκι. Και τους έκανε η ΚΕΔ αυτούς διεθνείς. Για εμένα ο μόνος σοβαρός στην ΕΠΟ είναι ο Γραμμένος. Και θα πάω να τον επισκεφθώ να μιλήσουμε με επιχειρήματα. Κάτι Τριτσώνηδες και κάτι Δέδες δεν έπρεπε να είναι εκεί».\n«Μόνο που δεν κοιμάται στο Ρέντη κάθε μέρα. Έρχεται πρωί και φεύγει βράδυ. Και είναι μεγάλη δουλειά που έδιωξε τον Τουρέ. Αυτή η κίνηση του προπονητή, να μην κοιτάει το όνομα του Τουρέ και να βάζει μόνο όσους παίκτες μπορούν να ανταποκριθούν στη σκληρή δουλειά που ζητάει, θα κάνει μεγάλο καλό στον Ολυμπιακό. Θα τον δείτε τον Ολυμπιακό να παίζει την καλύτερη μπάλα μετά τον Γενάρη. Έχουμε καλούς παίκτες. Ο Σισέ ξέρεις με πόσα θα πουληθεί όταν πουληθεί; Πάνω από 25 εκατομμύρια! Και ο Καμαρά θα πουληθεί πολύ ακριβά στο μέλλον, αλλά ο Σισέ πιο ακριβά από όλους».\nΠΑΟΚ - Ολυμπιακός και Άρης - ΑΕΚ στο Κύπελλο Ελλάδας\nEuropa League: Ο Ολυμπιακός κόντρα στην Αρσεναλ, αναζητά το πρώτο βήμα για την πρόκριση...


Προεκλογική κίνηση υποψηφίων και κομμάτων • EpirusPost • Ειδήσεις, Ιωάννινα, Άρτα, Πρέβεζα, Θεσπρωτία\nΠροεκλογική κίνηση υποψηφίων και κομμάτων\nΣυνεχίζουν τις επισκέψεις και τις παρεμβάσεις τους οι υποψήφιοι βουλευτές όλων των κομμάτων στους τέσσερις Νομούς της Ηπείρου.\nΘανάσης Οικονόμου: Σε Ανατολή, Μαζαράκι και Κεφαλόβρυσο\nΣυναντήσεις και επαφές σε Ανατολή, Μαζαράκι και Κεφαλόβρυσο είχε τις προηγούμενες μέρες ο υποψήφιος Βουλευτής στο νομό μας Θανάσης Οικονόμου.\nΟ Θανάσης Οικονόμου άκουσε τα προβλήματα των κατοίκων για την οικονομική κρίση, απάντησε σε ερωτήματα που αφορούσαν την αγροτική παραγωγή της περιοχής και αναφέρθηκε στις παρεμβάσεις που έχει προωθήσει πάντα σε αγαστή συνεργασία με την Τοπική Αυτοδιοίκηση. Το βράδυ της ίδιας μέρας ο Θανάσης Οικονόμου παρευρέθη στην γιορτή της τοπικής ομάδας ποδοσφαίρου του Κεφαλόβρυσου, απ’ όπου και το στιγμιότυπο.\nΜιχάλης Παντούλας: Δηλώσεις για την επίσκεψη Βενιζέλου\nΟ υποψήφιος βουλευτής ΠΑΣΟΚ Ν. Ιωαννίνων κ. Μιχάλης Χρ. Παντούλας στο πλαίσιο της προεκλογικής δραστηριότητάς του περιόδευσε σε συνοικίες και διαμερίσματα του Δήμου Ιωαννιτών και είχε επαφές με πολίτες και φορείς του νομού στο πολιτικό γραφείο.\nΟ κ. Παντούλας σε ερώτηση δημοσιογράφων για την παρουσία του Προέδρου του ΠΑΣΟΚ κ. Βαγγέλη Βενιζέλου στα Ιωάννινα την Κυριακή 22.4.2012 έκανε την εξής δήλωση: “Ο κ. Βενιζέλος δεν έρχεται στα Ιωάννινα για να εκφωνήσει μία συνηθισμένη ομιλία προεκλογικού χαρακτήρα. Ούτε στόχος του είναι να αποποιηθεί ευθυνών και λαθών του παρελθόντος, να ωραιοποιήσει καταστάσεις, να αποκρύψει αλήθειες, να πει μισόλογα για την περίοδο που διανύουμε και να θέσει ως προτεραιότητα προσωπικές φιλοδοξίες ή κομματικές σκοπιμότητες. Έχω τη βεβαιότητα ότι το περιεχόμενο της ομιλίας του θα εκληφθεί από τους πολίτες ως απαρχή συνυπογραφής ενός συμβολαίου αλήθειας και αμοιβαίας εμπιστοσύνης μεταξύ κοινωνίας και πολιτικού συστήματος. Θα μιλήσει για το αύριο, για τη νέα γενιά, την ανάπτυξη, την κοινωνική συνοχή και δικαιοσύνη, το μοντέλο της οικονομίας, την επιχειρηματικότητα, τους ανέργους και τον κόσμο της εργασίας, την προστασία στον αδύναμο άνθρωπο, την ασφάλεια της πατρίδας. Θα μιλήσει για τις πραγματικές προκλήσεις της συγκυρίας και το σχέδιο που επιλέγει το ΠΑΣΟΚ για την έξοδο της χώρας από την κρίση, αλλά και την κοινωνική συμφωνία που πρέπει να συνοδεύει αυτό το σχέδιο.\nΚαλωσορίζω τον Πρόεδρο του ΠΑΣΟΚ στην πόλη μας και καλώ όλους τους συμπατριώτες να δώσουν μαζικά το παρόν στη συγκέντρωση της Κυριακής (22.4.2012 και ώρα 19:30) στο Συνεδριακό Κέντρο του Ξενοδοχείου Du Lac”.\nΜιχάλης Κασσής: Η Πίνδος μοντέλο συνεταιριστικής ανάπτυξης\nΤο θέμα «εμπειρίες από την ανάπτυξη επιχειρηματικού πνεύματος στην Ήπειρο», ανέπτυξε ο πρόεδρος του Αγροτικού Πτηνοτροφικού Συνεταιρισμού Ιωαννίνων «Η Πίνδος», κ. Μιχάλης Κασσής, μιλώντας σήμερα το πρωί στην ημερίδα που οργάνωσε στην Αθήνα το γραφείο του Πρωθυπουργού, Λουκά Παπαδήμου, σε συνεργασία με την Ευρωπαϊκή Επιτροπή – Γενική Διεύθυνση Βιομηχανίας και Επιχειρηματικότητας».\nΗ πρόσκληση που δέχθηκε ο Α.Π.Σ.Ι. και ο πρόεδρος του από τον πρωθυπουργό, για τη συμμετοχή στην ημερίδα, αποτελεί πανευρωπαϊκή αναγνώριση και τιμή για το απόλυτα πετυχημένο συνεταιριστικό μοντέλο διαχείρισης μιας από τις μεγαλύτερες μεταποιητικές μονάδες της χώρας μας, καθώς η πρόσκληση απευθύνθηκε σε έξι εταιρείες ανά την Ελλάδα, που θεωρήθηκαν πρότυπα ανάπτυξης.\nΓιάννης Γόγολος: Στο Θεραπευτήριο Χρόνιων Παθήσεων Φιλιατών\nΤην κοινωνική του ευαισθησία και την ιδιαίτερη αγάπη που έχει προς τους ηλικιωμένους , λόγω απώλειας του πατέρα του σε μικρή ηλικία, έδειξε για μια ακόμη φορά ο Υποψήφιος Βουλευτής για το ΠΑΣΟΚ Θεσπρωτίας, κ. Ιωάννης Γόγολος, κατά την επίσκεψή του στο Γηροκομείο Φιλιατών.\nΜε τον Διοικητή του Ιδρύματος και Υπηρεσιακούς Παράγοντες, συζήτησε τα προβλήματα που υπάρχουν και ανταποκρίθηκε σε όλα τα ζητήματα που του ετέθησαν.\nΆκουσε με σεβασμό και προσοχή όλους τους ηλικιωμένους και συζήτησε μαζί τους τα προβλήματα που έχουν προκύψει από την οικονομική κατάσταση της χώρας, που έχει ως απόρροια να διαρραγεί ο κοινωνικός ιστός και να κινδυνέψει το κορυφαίο στοιχείο πολιτισμού για τους ηλικιωμένους, που είναι η οικογένεια.\nΟι ηλικιωμένοι είδαν στο πρόσωπο του κ. Γόγολου το δικό τους παιδί, εκτίμησαν τις ευαισθησίες του, και διέκριναν την ελπίδα για το καλύτερο αύριο, που εκπροσωπεί με την παρουσία του στο ψηφοδέλτιο του ΠΑΣΟΚ στη Θεσπρωτία.\nΔημήτρης Φίλης: Σημαντική η επίσκεψη Βενιζέλου\nΟ κ. Δημήτρης Φίλης, υποψήφιος βουλευτής του ΠΑΣΟΚ στο Ν. Ιωαννίνων, με την ευκαιρία της έλευσης του ηγέτη του ΠΑΣΟΚ Βαγγέλη Βενιζέλου στα Ιωάννινα, την Κυριακή 22 Απρίλη, έκανε την ακόλουθη δήλωση:\n« Η πατρίδα μας βρίσκεται σε εξαιρετικά δύσκολη κατάσταση. Οι εκλογές στις 6 Μάη καθορίζουν την μοίρα του τόπου. Η ψήφος θα κρίνει την πορεία του τόπου, όχι για τα επόμενα τέσσερα χρόνια, αλλά για τα επόμενα είκοσι χρόνια.\nΓι’ αυτό το λόγο ο θυμός, η αγανάκτηση και η απογοήτευση δεν χωράνε στην κάλπη.\nΝαι, η κατάσταση είναι πολύ δύσκολη. Το ΠΑΣΟΚ ξεκινά και πάλι από την αρχή να ξαναχτίσει τη σχέση εμπιστοσύνης με τον ελληνικό λαό.\nΤο ΠΑΣΟΚ ανέλαβε με ειλικρίνεια τις ευθύνες του. Πίσω από την σκληρή αυτοκριτική μας, όμως, κρύβεται η ανευθυνότητα όλων των άλλων δυνάμεων.\nΟ ηγέτης του ΠΑΣΟΚ Βαγγέλης Βενιζέλος, που διακρίθηκε στα δύσκολα και καταγράφηκε ως ο υπουργός Οικονομικών που μείωσε το χρέος των Ελλήνων, πρότεινε ένα νέο εθνικό σχέδιο για την παραγωγική ανασυγκρότηση του τόπου μας, για να πιάσουν τόπο οι θυσίες όλων μας, για το μέλλον των παιδιών μας.\nΜεθαύριο ο Βαγγέλης Βενιζέλος έρχεται στην πόλη μας για να αφουγκραστεί τους φόβους, τις αγωνίες και τις ελπίδες των εργαζομένων του δημόσιου και του ιδιωτικού τομέα, των ανέργων, των νέων, των εμπόρων, των επαγγελματιών και των βιοτεχνών, των αγροτών, των ανθρώπων της τέχνης, της επιστήμης και του πολιτισμού.\nΝα είμαστε όλοι παρόντες στο νέο ξεκίνημα!».\nΠερικλής Βασιλάκης: Στη γιορτή της Ζωοδόχου Πηγής στην Τύρια\nΣΥΡΙΖΑ: Επίσημη παρουσίαση τη Δευτέρα\nΤη Δευτέρα στη μία το μεσημέρι θα γίνει η παρουσίαση των υποψηφίων βουλευτών του ΣΥΡΙΖΑ στο Νομό Ιωαννίνων.\nΑύριο Σάββατο 21 Απριλίου το απόγευμα, κλιμάκια του ΣΥΡΙΖΑ με την παρουσία υποψηφίων βουλευτών του νομού Ιωαννίνων θα επισκεφθούν τα χωριά Κουτσελιό και Ελληνικό.\nΕπίσης, το πρωί στις 10:30, κλιμάκια του ΣΥΡΙΖΑ με την παρουσία υποψηφίων βουλευτών θα επισκεφθούν την Λαϊκή Αγορά και τα βράδυ την οδό Καλάρη.\nΤην Κυριακή 22 Απριλίου το πρωί, κλιμάκια του ΣΥΡΙΖΑ με την παρουσία υποψηφίων βουλευτών του νομού Ιωαννίνων θα επισκεφθούν α) τα χωριά Πεδινή, Κοσμηρά, Ασβεστοχώρι, Κόντσικα, β) τα Γραμμενοχώρια και γ) τα χωριά Κατσικά, Λογγάδες, Καστρίτσα, Δροσοχώρι.\nΚατά τις περιοδείες, οι υποψήφιοι βουλευτές και τα μέλη του συμμαχικού σχήματος, θα συζητήσουν τα προβλήματα των περιοχών και θα παρουσιάσουν το πολιτικό πρόγραμμα του ΣΥΡΙΖΑ.\nΑΝΤΑΡΣΥΑ: Οι υποψήφιοι στην Ήπειρο\nΤους υποψηφίους της στους τέσσερις Νομούς της Ηπείρου ανακοίνωσε η ΑΝΤΑΡΣΥΑ.


Ποιος είναι ο «Τοξικός Εραστής» του Δημήτρη Δεγαμινιώτη; | Athens Voice\nΠοιος είναι ο «Τοξικός Εραστής» του Δημήτρη Δεγαμινιώτη;\nΟ «αινιγματικός» συγγραφέας κυκλοφορεί το πρώτο του βιβλίο στις 14 Φεβρουαρίου από τις εκδόσεις Υδροπλάνο\nΟ «Τοξικός Εραστής» είναι το πρώτο βιβλίο του Δημήτρη Δεγαμινιώτη και έρχεται στις 14 Φεβρουαρίου από τις εκδόσεις Υδροπλάνο\nΑυτοδιηγηματικός, με εριστικό πνεύμα αλλά με κυρίαρχο πάντα το ερωτικό στοιχείο, θα μπορούσε να καταταχθεί στον «Βρώμικο Ρεαλισμό». Η γραφή του Δημήτρη Δεγαμινιώτη προσεγγίζει με επιτυχία όλο το εύρος των ηλικιών, ενώ κάποιοι υποστηρίζουν, πως φέρει λίγη από την αίσθηση της Άρλεκιν λογοτεχνίας.\nΜε περισσότερους από 383.000 ακολούθους σε όλο τον κόσμο, το πρώτο του βιβλίο, «Τοξικός Εραστής», θα κυκλοφορήσει ανήμερα του Αγίου Βαλεντίνου από τις εκδόσεις Υδροπλάνο. Τι λέει, όμως, ο ίδιος για το εκδοτικό του εγχείρημα;\nΔημήτρη ο τίτλος σου «Τοξικός Εραστής» είναι οξύμωρος σαν σχήμα. Τι συμβολίζει αυτή η επιλογή;\nΟ «Τοξικός εραστής» συμβολίζει τον ήρωα του βιβλίου. Συμβολίζει την δύναμη των λέξεων. Προϊδεάζει τον αναγνώστη για το τι θα ακολουθήσει στη συνέχεια, με δυο μόνο λέξεις.\nΠώς οδηγήθηκες στην απόφαση να εκδώσεις το πρώτο σου βιβλίο;\nΔεν σου κρύβω πως δεν ήταν εύκολη απόφαση. Για να προχωρήσω στην έκδοση του πρώτου μου βιβλίου, είχα θέσει κάποιες προϋποθέσεις. Ήθελα το αποτέλεσμα να είναι κάτι ξεχωριστό. Σε αυτό, βοήθησε ο εκδοτικός οίκος Υδροπλάνο και ο τρόπος που με προσέγγισαν. Όταν μου εξήγησαν όλο το project και συνειδητοποίησα το υψηλό επαγγελματικό επίπεδο αλλά και την αγάπη των ανθρώπων που αποτελούν το έμψυχο δυναμικό του εκδοτικού οίκου για το βιβλίο, τότε ήμουν έτοιμος να πάρω την μεγάλη απόφαση.\nΌταν έβαλες «τελεία» πώς ένιωσες;\nΈνιωσα την ανάγκη να βάλω ένα ποτό και να καπνίσω ένα τσιγάρο.\nΥπάρχουν πολλοί, που σε έχουν χαρακτηρίσει ως τον «Μπουκόφσκι της Ελληνικής λογοτεχνίας». Πώς σε κάνει να αισθάνεσαι αυτή η ταύτιση;\nΝομίζω πως ο κάθε συγγραφέας έχει το δικό του προσωπικό στυλ. Επίσης, τα όμορφα λόγια και τα κοπλιμέντα με κάνουν να αισθάνομαι άβολα. Φυσικά είναι άκρως τιμητική μια ταύτιση σαν και αυτή. Ο Τσαρλς Μπουκόφκσι ήταν ένας από τους σημαντικότερους Αμερικανούς συγγραφείς.\nΕίδαμε το video- promo του βιβλίου σου και εντυπωσιαστήκαμε. Συμμετείχες και εσύ ο ίδιος στα γυρίσματα;\nΌχι. Ήταν ένα υπέροχο βίντεο όμως με εξαιρετική μουσική επίσης. Συγχαρητήρια σε όλους τους συντελεστές του.\nΔημήτρης Δεγαμινιώτης- Τοξικός Εραστής\nVideo of Δημήτρης Δεγαμινιώτης- Τοξικός Εραστής\nΑγαπάς τις λέξεις σου. Πόσο επίπονες όμως γίνονται καμία φορά όταν τις αποτυπώνεις;\nΑν δεν είναι επίπονες και αληθινές, ποιος ο λόγος να αποτυπωθούν στο χαρτί;\nΓράφεις σε καθημερινή βάση;\nΓράφω πάρα πολύ δύσκολα. Η συγγραφή για εμένα είναι «ανάγκη». Μια ανάγκη που μόνη της έρχεται και μόνη της φεύγει για να μου δώσει τον απαραίτητο χρόνο, να γεμίσω το μυαλό μου με νέες εμπειρίες και εικόνες.\nΤι είναι αυτό που σου δίνει έμπνευση;\nΈμπνευση αποτελούν τα πάντα γύρω μας. Από το πιο μικρό ως και το πιο «σπουδαίο». Μου αρέσει να παρατηρώ τους ανθρώπους. Να ακούω τις ιστορίες τους, τα προβλήματά τους. Έμπνευση για ‘μένα είσαι εσύ. Ο διπλανός σου. Ο κύριος που κάθεται απέναντί μας. Ένας περαστικός στο δρόμο, που σιγοτραγουδά την μεγάλη «καψούρα» του. Έμπνευση είναι η ίδια η ζωή.\nΗ επίσημη κυκλοφορία του βιβλίου, συμπίπτει με την γιορτή του Αγίου Βαλεντίνου. Προτείνεις σε ένα ζευγάρι να σε διαβάσει από κοινού;\nΠροτείνω να με διαβάσουν ξεχωριστά. Για να μπορέσει ο καθένας, να αποτυπώσει τις «δικές» του εικόνες στο μυαλό. Για να μπορέσουν να ταξιδέψουν χωρίς φόβο, στα δικά τους προσωπικά «μονοπάτια».\nΘα ακολουθήσουν τέσσερις «αινιγματικές» και κεντρικές παρουσιάσεις στις μεγαλύτερες πόλεις της Ελλάδος και της Κύπρου. Με πρώτη και σημαντική εκείνη της Αθήνας στις 22 Φεβρουαρίου.\nΗ αναγνωστική ζήτηση του βιβλίου είναι τόσο μεγάλη, που στις προπαραγελλίες του εκδοτικού οίκου τηρείται σειρά προτεραιότητας. Κάντε έγκαιρα και εσείς τη δική σας μέσω της επίσημης ιστοσελίδας των εκδόσεων: https://www.ydroplanobooks.gr/degaminiotis/


Μίνι φακός led τσάντας.\nΛειτουργεί με ανιχνευτή φωτισμού και κίνησης.\nΤο φωτιστικό παραμένει αναμμένο για 15sec, μετά την παύση ανίχνευσης κίνησης.\n- Φωτιστικό τσάντας.\n- Ταινία διπλής όψης 3m.\n- Μπαταρία (CR-2450).\n•Γωνία φωτισμού:\t100°\n•Τροφοδοσία: 3V (μπαταρία CR2450).\n•Χρήση: Φακός τσάντας.\nΚωδικός Προϊόντος: 032141\nΣτο κατάστημα: 10,13€


ΤρεΛατρεμένο!: Τα σενάρια για τον «τάφο του Μ. Αλεξάνδρου» - Τι αναφέρει αρχαίος χρησμός\nΤα σενάρια για τον «τάφο του Μ. Αλεξάνδρου» - Τι αναφέρει αρχαίος χρησμός\nΣυνεχίζονται οι έρευνες στην Αμφίπολη Σερρών προκειμένου να βγει στο «φως» το μεγάλης σημασίας αρχαιολογικό εύρημα, το οποίο εικάζεται ότι ενδεχομένως να είναι ο τάφος του Μεγάλου Αλεξάνδρου.\nΜετά από αυτό το σενάριο, το οποίο θέλει να είναι μεν θαμμένος κάποιος βασιλιάς στην Αμφίπολη όχι όμως ο Μέγας Αλέξανδρος, υπάρχει και ένα δεύτερο το οποίο ενισχύεται από την καταγραφή του αρχαίου ιστορικού Διόδωρου του Σικιελιώτη.\nΣύμφωνα με τον ιστορικό, ο Μέγας Αλέξανδρος, γοητευμένος με την Αμφίπολη, σκόπευε να φτιάξει έναν ναό για να τιμήσει την πόλη απ' όπου απέπλευσε το 334 π.Χ. για την εκστρατεία στην Ασία.\nΣύμφωνα με τους αρχαίους συγγραφείς, οι ντόπιοι έδειχναν στους επισκέπτες τον τάφο του στην Αλεξάνδρεια ως το 391 μ.Χ. Μετά χάνονται τα ίχνη του. Κανείς δεν μπορούσε να πει με κατηγορηματικό τρόπο πού βρίσκεται ο τάφος του Αλεξάνδρου. Κάποιοι μίλησαν για τον παλιό θρύλο των κατοίκων της αρχαίας Αμφίπολης, που λέει πως κάπου εκεί βρίσκεται «ένας τρανός βασιλιάς».\nEίναι όμως ιστορικό γεγονός ότι οι βασιλείς της Μακεδονίας θάβονταν στο ιερό χώμα της πατρίδας τους για τον απλούστατο λόγο ότι υπήρχε χρησμός πως το κράτος τους θα συνέχιζε να υπάρχει και να ευημερεί μόνο όταν οι ηγεμόνες τους έβρισκαν την αιώνια ανάπαυσή τους στην ίδια την Μακεδονία.\nΔημιουργείται συνεπώς το εύλογο ερώτημα αν υπάρχει η πιθανότητα ο Μ. Αλέξανδρος να μην ενδιαφερόταν για τον χρησμό και την παράδοση, η οποία θα αποτελούσε και την «ασφαλιστική δικλίδα» για την επιβίωση του κράτους του, μέσω βέβαια τη θεϊκής θέλησης.\nΕπιπλέον ας μην ξεχνάμε πως η τακτική του Μ. Αλεξάνδρου στις μεγάλες του μάχες περιείχε τα στοιχεία του «ελιγμού», του «αιφνιδιασμού» και της επίθεσης στο «κέντρο βάρους» του αντιπάλου το οποίο δεν ήταν άλλο από τη θέση του αρχηγού του εχθρού.\nΠόσο απίθανο θα ήταν λοιπόν για την προστασία της μεγαλύτερης προσωπικότητας μέχρι εκείνη τη στιγμή του πλανήτη, να έχει στηθεί, κατόπιν εντολής του ιδίου, και η μεγαλύτερη επιχείρηση παραπλάνησης, αναφορικά με τη τελευταία του κατοικία έτσι ώστε να βρει επιτέλους την ηρεμία που τόσο του έλλειψε κατά τη σύντομη και πολυτάραχη ζωή του;\nΜε αυτό το τέχνασμα άλλωστε θα απέφευγε και περιπτώσεις τυμβωρυχίας και όλων των υπολοίπων που ακολουθούν σε περιπτώσεις ενταφιασμού τόσο σημαντικών προσώπων.\nΟι αρχαιολόγοι που μετέχουν στην ανασκαφή, είναι εντυπωσιασμένοι από το εύρημα, ωστόσο κρατούν χαμηλούς τόνους.\nΩστόσο, η Κατερίνα Περιστέρη η οποία είναι επικεφαλής της ανασκαφής, επισημαίνει:\n«Κατασκευασμένος στα τέλη του 4ου αιώνα π.Χ., συμπίπτει ιστορικά «με μια εποχή κατά την οποία συμβαίνουν πολλά και δραματικά γεγονότα στη Μακεδονία και στην Αμφίπολη ειδικά, με τις διαμάχες των επιγόνων του Αλεξάνδρου και τον θάνατο της Ρωξάνης και του μικρού Αλεξάνδρου Δ' κατόπιν διαταγής του Κάσσανδρου.\nΠρόκειται για μνημεία αλληλένδετα μεταξύ τους, αφού το λιοντάρι βρισκόταν, όπως γνωρίζουμε με βεβαιότητα πλέον, στην κορυφή του τύμβου, σηματοδοτώντας με την παρουσία του κάποιο σημαντικό πρόσωπο ή πρόσωπα της Αμφίπολης».\nΤην 1η Σεπτεμβρίου ξεκίνησε η νέα ανασκαφή για την αποκάλυψη και του υπόλοιπου τμήματος του περιβόλου, καθώς από τα 497 μέτρα του έχουν ερευνηθεί τα 405.


samosbook: Διδακτική επίσκεψη της ειδικότητας «Διοίκηση Τουριστικών Υπηρεσιών» Γ΄ τάξης του «Μαυρογένειου» Επά.λ Σάμου στο ξενοδοχείο ‘Σάμος’\nΔιδακτική επίσκεψη της ειδικότητας «Διοίκηση Τουριστικών Υπηρεσιών» Γ΄ τάξης του «Μαυρογένειου» Επά.λ Σάμου στο ξενοδοχείο ‘Σάμος’\nΤην Πέμπτη 12 Μαρτίου 2013 πραγματοποιήθηκε διδακτική επίσκεψη των μαθητών της Γ΄ τάξης, της ειδικότητας Υπαλλήλων Διοίκησης Τουριστικών Επιχειρήσεων στο ξενοδοχείο Σάμος,. Στο πλαίσιο των μαθημάτων ειδικότητας «Λειτουργίες Ξενοδοχειακών Επιχειρήσεων» και «Εφαρμογές Η/Υ στον τουρισμό».\nΟι μαθητές είχαν την ευκαιρία να γνωρίσουν τον τρόπο λειτουργίας μιας ξενοδοχειακής μονάδας. Να προσεγγίσουν τις μεθοδολογίες παροχής υπηρεσιών που εφαρμόζονται από το ξενοδοχείο για την ικανοποίηση των αναγκών και επιθυμιών των πελατών.\nΝα διακρίνουν τα καθήκοντα και τις υποχρεώσεις που έχει ένας εργαζόμενος σε όλα τα τμήματα ενός ξενοδοχείου. Να εξοικειωθούν με τις διαδικασίες που ακολουθούνται από την ξενοδοχειακή επιχείρηση κατά τη διάρκεια λειτουργίας της, ώστε να διευκολυνθεί η αρχική τους επαγγελματική ένταξη στον ξενοδοχειακό περιβάλλον.\nΕυχαριστούμε πολύ για άλλη μια φορά τη διεύθυνση και το προσωπικό του Ξενοδοχείου Σάμος για την ζεστή φιλοξενία, και τον χρόνο που μας αφιέρωσαν για την ξενάγηση των μαθητών στα διάφορα τμήματα του ξενοδοχείου.\nΜε εκτίμηση οι μαθητές της Γ΄ τάξης Διοίκησης Τουριστικών Υπηρεσιών και η υπεύθυνη καθηγήτρια της ειδικότητας Χαριλάου Ειρήνη.


Venice Film Festival Archives - 24 fois la vérité par seconde\nTagVenice Film Festival\nDrama, Politics, Thriller\nThe Wrestler (Ο Παλαιστής, 2008)\nO Darren Aronofsky απεικονίζει τον φθαρτό ρεαλισμό που ποτέ δεν μπορεί να συνάδει με ονειρικές ελπίδες του American Dream. Χρυσός Λέοντας στο 65o Φεστιβάλ της Βενετίας.\nDrama, Thriller, Venice 2012\nPietà – Venice 69\nΤο δράμα εκδίκησης του Kim Ki-duk θέτει το θεατή σε μία διαδικασία εσωτερικής αναζήτησης ώστε να βρει αίτια της σημερινής οικονομικής και κοινωνικής κατάστασης. Χρυσός Λέοντας στο 69o Φεστιβάλ της Βενετίας.\nFuoco! (Πυρ!, 1968)\nΟ Gian Vittorio Baldi σκηνοθετεί ένα από τα πιο αξιόλογα και σημαντικά έργα του Ιταλικού κινηματογράφου της δεκαετίας του 60.\nΤο αριστούργημα του Luis García Berlanga, μία μαύρη πολιτικοκοινωνική κωμωδία που απέφυγε τη λογοκρισία της δικτατορίας του Franco.


Ανά την Ελλάδα 15 . Φραγκοκάστελο , αναζητώντας τους Δροσουλίτες . – The aiR mAgazine\nΑνά την Ελλάδα 15 . Φραγκοκάστελο , αναζητώντας τους Δροσουλίτες .\nby Ag mastermind 28 Αυγ 2016 Leave a comment\n1827 . Ο 52χρονος Ηπειρώτης οπλαρχηγός Χατζημιχάλης Νταλιάνης με σώμα πεζών και 100 ιππέων φτάνει στην Γραμβούσα . Συνεπαρμένος από τις συνεχόμενες επαναστάσεις των Κρητών σπεύδει για βοήθειά τους . Απέναντί του θα βρεί , τις αντιρρήσεις των τοπικών οπλαρχηγών για το που θα πρέπει να δοθεί η μεγαλυτέρα μάχη κατά των Τούρκων αλλά και τον Τουρκαλβανό Μουσταφά Πασά διοικητή της Κυδωνίας που ήταν προσωπικός του φίλος με γνωριμία που πήγαζε από την στρατιωτική σχολή του Πασά των Ιωαννίνων στην οποία σπούδασαν .\nΟ Νταλιάνης μετά από μεγάλο διάστημα αποφάσισε ότι τα ορεινά Σφακιά ήταν το καλύτερο σημείο να χτυπηθεί η Τουρκικός στρατός . 18 Μαΐου 1828 δόθηκε η μάχη του Φραγκοκάστελου . Ο Νταλιάνης επέλεξε το μεσαιωνικό φρούριο που βρίσκεται στην άκρη της πεδιάδας του Πατσιανού δίπλα στη θάλασσα . Ήθελε να πολεμήσει σε ανοιχτό μέρος εκμεταλλευόμενος την ευελιξία του ιππικού του έχοντας όμως να αντιμετωπίσει σφοδρές αντιρρήσεις απο τους Σφακιανούς καπετάνιους που ήταν ασυνήθιστοι να πολεμούν σε ανοιχτά πεδία και προτιμούσαν τις ενέδρες στα ορεινά της περιοχής . Οι 500 περίπου άνδρες του Νταλιάνη με άλλους 200 περίπου Σφακιανούς που προσέτρεξαν αντιπαρατέθηκαν με 8000 άνδρες του Μουσταφά ο οποίος ακόμη και λίγο πριν την έναρξη της μάχης έστειλε μήνυμα στον υπερασπιστή του κάστρου να αφήσει τα όπλα για χάρη της φιλίας τους καθώς η σφαγή ήταν σίγουρη . Η μάχη πράγματι ήταν άνιση και πολύ γρήγορα στοίχισε στους Έλληνες 338 νεκρούς, ενώ για τους Τουρκαλβανούς οι απώλειες ανήλθαν σε περίπου 800 άνδρες. Η Κρήτη θα πρέπει να περιμένει έως το 1913 για να ενσωματωθεί στο Ελληνικό Κράτος.\nΑύγουστος 2015 . Ανάμεσα σε πρόγαμο και γάμο αποφασίζουμε μια εκδρομή στο Φραγκοκάστελο . Από τη μία η δισυπόστατη καταγωγή του υπογράφοντα από τον τόπο καταγωγής του Νταλιάνη αλλά και από τον τόπο που έπεσε μαχόμενος και αφετέρου η ανάγκη να πετάξει το μικρό τετραλικοφόρο drone που μόλις είχε παραληφθεί δημιουργούσε ιδανικό συνδυασμό .\nΗ πρώτη ανάγνωση είχε να κάνει με την διαδρομή . Οι γνώμες όλων ήταν σε δύο διαδρομές . Η πρώτη έλεγε το δρομολόγιο Χρωμοναστήρι – Ρέθυμνο – Αρμένοι -Πλακιάς – Ροδάκινο – Σκαλωτή -Φραγκοκάστελο. Η 2η η πιο τουριστική . Χρωμοναστήρι – Ρέθυμνο – Αποκόρωνας – Βρύσες – Οροπέδιο Ασκύφου – Ίμπρος – Κομιτάδες – Πατσιανός – Φραγκοκάστελο .\nΕπέλεξα μια τρίτη πιο δύσκολη και ντοκιμαντερίστικη . Χρωμοναστήρι – Ρέθυμνο – Επισκοπή – Αργυρούπολη – Μυριοκέφαλα – Καλλικράτης – Πατσιανός – Φραγκοκάστελο .\nο δρόμος του Καλλικράτη προς Πατσιανό\nΗ ανάβαση μετά τα Μυριοκέφαλα προς το οροπέδιο του Καλλικράτη είναι πράγματι μια οδηγικά σπάνια εμπειρία . Μετά από σύντομη στάση στο μικρό αλλά ιστορικό χωριό του Μανούσου Καλλικράτη και ενός από τους τόπους της δικής μου ημικαταγωγής ξεκινάει η μυθική κατάβαση προς την μικρή πεδιάδα του Πατσιανού . Μια κατάβαση γεμάτη δέος , αδημονία και ένα αίσθημα κρυφής ταραχής , ίδια που σου προκαλεί η μοναδικότητα του άγριου τοπίου συνυφασμένη με την ιστορία του τόπου αυτού . Στον Πατσιανό μια καλοκαιρινή μπόρα που ήρθε σαν γκρίζα γλώσσα από τα λευκά όρη και διαλύθηκε ξάφνου μετά από ένα μισάωρο μας έδωσε την ευκαιρία να ακούσουμε στον καφενέ απόψεις για τον Νταλιάνη και την θυσία του . Αναμφίβολα από στρατιωτικής τακτικής η μάχη του Νταλιάνη ήταν αποδοχή αυτοκτονίας ..αλλά όπως είπε και ο απροσδιόριστης ηλικίας Μανούσος στον καφενέ ” τον ετιμούμε γιάντα εδιάλεξε να αποθάνει επά και ας κάτεε ΄ντα τον εζυγώνει ”\nΤο εναέριο βίντεο που ανέβηκε πέρσι στον ιστότοπο travelbydrones.com και αναπαράχθηκε και στο youtube το ανεβάζουμε πρωτότυπο …εδώ\nPrevious Entry 360 μοίρες στην Κρήτη\nNext Entry Τσουνάμι . Υπαρκτός κίνδυνος για την Κρήτη ( βίντεο graphics προσομοίωση)


Το μετόχι Σούβλος και ο θρύλος του Σούλιου – Ιστορία του Μεραμπέλου\nΔημήτρης Παπαγιαννάκης\t 2 εβδομάδες πριν\t Σχολιάστε\nΜια ιστορία που έχει διασώσει ο Διαλλινομιχάλης προέρχεται από τον παππού του Νικόλαο Διαλλινά ο οποίος γεννήθηκε γύρω στο 1786 και αναφέρεται στο μετόχι του Σούβλου στο Απάνω Μεραμπέλλο και συγκεκριμένα στον Τουρκαλβανό Σούλιο, από τον οποίο σύμφωνα με τον πρόγονο του Διαλλινομιχάλη, πήρε το όνομά του.\nΣήμερα γνωρίζουμε ότι το μετόχι υπήρχε ήδη στα μέσα του 16ου αιώνα καθώς εμφανίζεται σε συμβόλαιο του 1522 από το νοτάριο Πέτρο Πατσιδιώτη.1 Επομένως το τοπωνύμιο υπήρχε ήδη κατά τη διάρκεια της Ενετοκρατίας, άρα πριν την οθωμανική κατάκτηση. Το 1832 και το 1881 συμπεριλαμβάνεται στα μετόχια της Νεάπολης. Η πρώτη απογραφή στην οποία εμφανίζεται, είναι το 1903 με 35 κατοίκους ενώ ο μεγαλύτερος πληθυσμός καταγράφεται λίγο αργότερα, το 1928, με 38 κατοίκους και όνομα Σούβλοι.2\nΣύμφωνα με τον Ξανθουδίδη, ο όρος μετόχι, όπως αναφέρεται και στο προαναφερθέν συμβόλαιο, είναι βυζαντινής προέλευσης και αφορά τα κτήματα που ανήκουν σε μοναστήρια. Σε αυτά τα κτήματα υπήρχαν μικροί αγροτικοί οικισμοί όπου διέμεναν οι κολίγοι που τα καλλιεργούσαν για λογαριασμό του μοναστηριού. Ωστόσο, ένα μετόχι μπορεί να αποτελεί και αγροτική καλλιεργήσιμη γη με αγροικία που δεν ανήκει σε μοναστήρι αλλά σε κάποιο άρχοντα.3\nΕκτός από την εκδοχή του Νικόλαου Διαλλινά, υπάρχει και η άποψη που αναφέρει ότι το τοπωνύμιο ίσως έχει εδαφομορφική προέλευση καθώς το μετόχι βρίσκεται σε ένα «σουβλερό» ύψωμα της βόρειας πλευράς του Τιμίου Σταυρού.4\nΟ Διαλλινομιχάλης, στα Άπαντα,5 καταγράφει την ιστορία του παππού του όπως του τη διηγήθηκε πηγαίνοντας μια μέρα στο μετόχι με το γάιδαρο. Αυτό το μετόχι, λέει, ήταν ιδιοκτησία ενός Τουρκαλβανού που τον λέγανε Σούλιο και ήταν καλός άνθρωπος. Στο μετόχι του έπαιρνε συμισάτορες πολλούς χριστιανούς για να δουλέψουν στα κτήματα, χωρίς ποτέ να τους πειράξει, αντίθετα ήταν συνέχεια γελαστός. Δεν άφηνε τους άλλους Τούρκους να πλησιάσουν στο μετόχι και να πειράξουν τους χριστιανούς. Έτσι, το μετόχι έγινε τόπος για κατατρεγμένους, όπως έναν πλοίαρχος από την Κάσο που ναυάγησε στον Αφορεσμένο.\nΗ γυναίκα του ήταν χριστιανή και ο Σούλιος τη λάτρευε. Τη λέγανε Μαρία και ο Σούλιος την αποκαλούσε Μέριεμ. Δεν της ζήτησε ποτέ να αλλαξοπιστήσει αλλά την άφηνε να ακολουθεί το χριστιανισμό. Όταν όμως κατέβαινε στο Καινούργιο Χωριό φορούσε φερετζέ. Μιλούσε γλυκά στους κατοίκους του Σούβλου και την αποκαλούσαν «Γλυκομιλούσα». Παιδιά δεν έκαναν ποτέ. Όταν πέθανε ο Σούλιος της άφησε το 1/3 της περιουσία, που οι Τούρκοι αποκαλούσαν «Θουλούθ». Άλλο 1/3 έδωσε στους συμισάτορές του και το τελευταίο τρίτο στους κληρονόμους του. Η Μέριεμ έγραψε την περιουσία της στους κοντινότερους συγγενείς γιατί δεν είχε ούτε γονείς (είχαν σκοτωθεί από τους Τούρκους) ούτε αδέρφια (πεθάνανε από την πείνα και το κρύο στα βουνά, καταδιωκόμενοι από τους Τούρκους). 2 – 3 χωράφια, χρήματα και αντικείμενα τα έδωσε στη Χριστιανική κοινότητα κρυφά στην αρχή, αλλά φανερά όταν πιά μαθεύτηκε ότι ήταν χριστιανή. Προς τιμήν της έκτισαν το μοναστήρι «Παναγιά η Σουβλιώτισσα». Το μοναστήρι θεωρείται θαυματουργό γιατί στο μετόχι δεν κατοίκησε ποτέ κακός Τούρκος.\nΑν κάποιος κακός Τούρκος το κατοικήσει ή το πειράξει, θα πάθει μεγάλο κακό. Κάποτε ένας Τούρκος προσπάθησε να κλέψει τα τάματα και τα ασημικά της εκκλησίας, όμως στην προσπάθειά του να βγει, πιάστηκαν τα χέρια και τα πόδια του και δεν μπορούσε να φτάσει στην πόρτα. Έκατσε στο στασίδι και ήλθαν χιλιάδες ζωνόσβουροι για να τον πνίξουν. Τότε φώναξε βοήθεια και ήρθε ένας παπάς, διαβάζει μια παράκληση και ο Τούρκος αφήνει τα κλοπιμαία μαζί με μια σακούλα όπου είχε μέσα όλα του τα χρήματα. Αμέσως τα πόδια και τα χέρια του λύσανε και έφυγε. Από τότε δεν ξαναπάτησε στο Σούβλο και άφησε παραγγελιά και κατάρα στα παιδιά του να μην πλησιάσουν ποτέ την εκκλησία, ούτε να πειράξουν ποτέ κανένα Σουβλιώτη.\nΜια άλλη φορά πήγε ένας χριστιανός να κόψει τα ξερά του πρίνου που βρίσκεται έξω από την εκκλησία. Του είπαν ότι η Παναγιά δεν θέλει να πειράζουν τον πρίνο για να κάνει σκιά στους κατοίκους του Σούβλου όταν κάθονται από κάτω. Ο χριστιανός δεν τους άκουσε και έκοψε μερικά κλωνάρια. Το βράδυ είδε στον ύπνο του μια μαυροφόρα και του έλεγε: «Γιατί έκοψες τους κλώνους του πρίνου μου; Εάν κόψεις άλλη φορά θα σε τιμωρήσω!». Ο χριστιανός σηκώθηκε το πρωί τρομαγμένος και το λέει στον ιερέα. Αναγκάστηκε να πληρώσει δεκαπλάσια την αξία των κλώνων και από τότε κανείς δεν ξαναπείραξε κλώνο από αυτόν τον πρίνο.\nΑυτές οι ιστορίες ήταν, σύμφωνα με τον παππού του Διαλλινομιχάλη, 200 χρονών όταν τις διηγήθηκε στον εγγονό του. Σήμερα έχουν προστεθεί άλλα 150 χρόνια από τότε, ίσως και παραπάνω. Οι θρησκευτικοί θρύλοι, προϊόντα φαντασίας ή παρεξηγήσεων (κανείς δεν μπορεί να πει με βεβαιότητα) προσδίδουν μεταφυσικές διαστάσεις στην πλούσια τοπική μας ιστορία. Δεν έχει σημασία αν οι ιστορίες είναι αληθινές ή όχι. Μέσα από τις παραδόσεις ο άνθρωπος δημιουργεί την ιστορική του συνείδηση και ορίζει το παρόν του. Ο τόπος μας, το Μεραμπέλο, είναι γεμάτος με τέτοιες ιστορίες. Ακόμα μια τέτοια ιστορία διασώζει ο Διαλλινομιχάλης. Αυτή του Χαραλάμπη. Θα την παρουσιάσουμε όμως σε άλλο άρθρο.\n1Ηλιάκης Κωστής – Χρονάκη Δάφνη, Πέτρος Πατσιδιώτης νοτάριος Κουνιούργιου Χωριού των Καρών κατάσχιτο (1546-1554), Εκτ. Γ. Μιχάκης, Νεάπολη: 2002, σ. 163-164.\n2Ανδριώτης Νίκος, Πληθυσμός και οικισμοί της ανατολικής Κρήτης (16ος – 19ος αι.), Βικελαία Δημοτική Βιβλιοθήκη, Ηράκλειο: 2006, σ. 496.\n3Βλ. ενδεικτικά Πυτικάκης Μανώλης, Το γλωσσικό ιδίωμα της Ανατολικής Κρήτης, τόμος Β, Έκδοση κοινωφελούς ιδρύματος Εμμανούηλ και Μαρίας Πιτυκάκη, Νεάπολη: 2001, σ. 623. και Αποστολάκης Γεώργιος, Παλαιινές κρητικές αθιβολές. Λεξικό. Λέξεις, φράσεις και μαντινάδες του κρητικού γλωσσικού ιδιώματος., Έκδοση Γεώργιος Ευαγγέλου Αποστολάκης, Ηράκλειο: 2008, σ. 281.\n4Παπαδογιάννης Μανόλης, Οικισμοί της επαρχίας Μεραμπέλλου Κρήτης. Απογραφόμενοι από το 1577 μέχρι και το 1991, Πολίτης, Νεάπολη: 1997, σ. 161.\n5Διαλλινάς Μιχάλης, Άπαντα, τόμος Α, 2η έκδοση, εκδ. Μιχαήλ Πολυχρονάκης, Νεάπολη, σ. 307 – 319.\nΘρύλοι του Μεραμπέλου,Σούβλος,Τουρκοκρατία\nΔιαλλινομιχάλης, Περονίδες, Σούβλος, Σούλιος, Τουρκοκρατία, θρύλοι


Και ο Κώστας Κωνσταντινίδης Στην Athlometrix! - Athlometrix\nΑκόμη μια μεγάλη προσωπικότητα του Ελληνικού Ποδοσφαίρου παραβρέθηκε σε Event της Athlometrix και είχε την ευκαιρία να δεί ιδίοις όμμασι, τις μετρήσεις της εταιρίας μας με τον υπερσύγχρονο εξοπλισμό μας!\nΤην Παρασκευή 2 Φεβρουαρίου στο Star Sports Club της Βούλας, στο γνωστό πλέον Test Center της Athlometrix, πραγματοποίησαν τις αθλητικές μετρήσεις μεταξύ άλλων και τρείς αθλητές της Under 13 του Παναθηναϊκού Αλίμου και συγκεκριμένα ένας εξ αυτών ήταν και ο υιός του πρώην ποδοσφαιριστή των Πρασίνων και Διεθνή παίκτη με την φανέλα της Εθνικής μας ομάδας, Κώστα Κωνσταντινίδη!\nΟ μικρός Κωνσταντίνος πέρασε με περίσσια επιτυχία τις δύο δίωρες μετρήσεις του προγράμματος της Athlometrix που ώς γνωστόν χωρίζονται στις Γενικές Αθλητικές Μετρήσεις αλλά και στην Τεχνομετρία, στην ειδικότητα του Ποδοσφαίρου. Οι έτεροι συμπαίκτες του Κωνσταντίνου απο την ακαδημία του ΠΑΟ, ήταν οι Μπαρμπούνης Μάριος και Καζαντζίογλου Γεώργιος, ενώ το παρών έδωσαν και παίκτες απο τις ακαδημίες: Κούρος, Πανιώνιος Ρέντη, ΠΑΟ Ριζούπολης, Νέοι Ευγενείας (Πειραιά) και Φωστήρας Καισαριανής.\nΟι μικροί αθλητές πέρασαν ένα ξεχωριστό ευχάριστο απόγευμα γεμάτο μπάλα, ασκήσεις φυσικής κατάστασης αλλά και χρήσιμες μετρήσεις σωματομετρικών και Ψυχομετρικών τέστ και δημιούργησαν το δικό τους αθλητικό ηλεκτρονικό προφίλ στην πλατφόρμα της Athlometrix.com!\nΠοιός είναι ο Κώστας Κωνσταντινίδης\nΟι πολύ καλές εμφανίσεις του τράβηξαν τα βλέμματα συλλόγων του εξωτερικού, έτσι το 1999 πήρε μεταγραφή για τη Χέρτα Βερολίνου. Ακολούθως αγωνίστηκε στην Μπόλτον (ως δανεικός από τη Χέρτα), στο Αννόβερο και στην Κολονία.


Τι κάνουμε - Δράση για το Κάτι Άλλο\nΣτην καρδιά της πολύπλευρης δράσης μας βρίσκεται το Κέντρο Δημιουργικής Απασχόλησης ΑμεΑ (ΚΔΑΠ-ΜΕΑ) που φιλοξενεί καθημερινά περισσότερους από 40 ωφελούμενους. Δημιουργήσαμε το πρόγραμμα «Εκπαίδευση και Ψυχαγωγία για όλους», το οποίο αποτελείται από εκπαιδευτικά εργαστήρια, εργαστήρια ψυχαγωγικού χαρακτήρα, αλλά και ένα καινοτόμο πρόγραμμα αποσυμφόρησης.\nΤα άτομα με αναπηρία μοιράζονται τις ίδιες ανάγκες με όλους μας: Ανάγκη για εκπαίδευση, για ψυχαγωγία, για κοινωνικοποίηση, για δημιουργία. Για τον σκοπό αυτό, διαμορφώσαμε και εξοπλίσαμε τον χώρο μας και τον χωρίσαμε σε ειδικούς χώρους και εργαστήρια. Πλήθος καταρτισμένων εθελοντών βρίσκονται δίπλα στους ωφελούμενους, δημιουργώντας, βοηθώντας και στηρίζοντάς τους καθ’ όλη τη διάρκεια του προγράμματος. Τελικός μας σκοπός παραμένει η παροχή ίσων ευκαιριών και η ένταξη των ατόμων με αναπηρία στο κοινωνικό σύνολο ως ισότιμα μέλη.\nΑνάμεσα στα σχέδιά μας είναι και η δημιουργία ενός χώρου στέγασης ατόμων με αναπηρία, έτσι ώστε οι φιλοξενούμενοι να έχουν τη δυνατότητα διανυκτέρευσης ή και διημέρευσης.\nΤο ημερήσιο πρόγραμμα του Φιλοξενείου θα περιλαμβάνει δραστηριότητες ανάπτυξης δεξιοτήτων καθώς και αυτοεξυπηρέτησης στα πλαίσια της αυτόνομης διαβίωσης. Το πλήρως καταρτισμένο προσωπικό μας θα διασφαλίζει την ομαλή και ασφαλή διαμονή, την ψυχαγωγία και τη δημιουργική απασχόληση των φιλοξενούμενων.\nΓια να κάνουμε πραγματικότητα αυτό μας το όραμα χρειαζόμαστε τη βοήθεια της κοινωνίας, ατόμων αλλά και επιχειρήσεων ευαισθητοποιημένων απέναντι στον συνάνθρωπο και τη διαφορετικότητα.\nΔημιουργήσαμε ένα πολύ δομημένο πρόγραμμα εθελοντισμού όπου κάθε εθελοντής λαμβάνει συνεχή υποστήριξη και εκπαίδευση κατά το έργο του. Με κάθε βήμα του να συμβάλλει στην προσωπική εμβάθυνση και αναστοχασμό γύρω από την ιδέα ενός κόσμου ισότιμου πρός όλα του τα μέλη. Από την πρώτη επαφή με το Σωματείο μας οι Εθελοντές έχουν έμπειρους μέντορες να τους συμβουλεύουν και να τους υποστηρίζουν σε κάθε βήμα της συμμετοχής τους στο πρόγραμμα Εθελοντισμού.\nΔιοργανώνουμε δύο ημερήσια εκπαιδευτικά Σεμινάρια για την ομάδα εθελοντών. Στόχος είναι κάθε εθελοντής να προσεγγίσει το κοινωνικό μοντέλο αναπηρίας και να αναπτύξει τις δεξιότητές του γύρω από την υποστήριξη ατόμων με αναπηρία από το επίπεδο που βρίσκεται και λίγο παραπέρα. Ανα τακτά χρονικά διαστήματα διοργανώνουμε συναντήσεις εθελοντών και εργαζομένων. Θέματα των συναντήσεων ανάμεσα σε άλλα είναι η γνωριμία της ομάδας, team building, κατανόηση του τρόπου δόμησης και διοίκησης του φορέα, μεταλαμπάδευση της φιλοσοφίας και των αξιών του Σωματείου μας.\nΜέσα από δομημένες διαδικασίες δίνουμε τη δυνατότητα στην κοινωνία να ευαισθητοποιηθεί\nκαι να ανακαλύψει τον ενεργό της ρόλο απέναντι σε θέματα αναπηρίας, διαφορετικότητας και ένταξης.\nΕπισκεπτόμαστε εκπαιδευτικές μονάδες και διάφορες οργανωμένες ομάδες της πόλης\nΟι επισκέψεις μας σε σχολεία και οργανωμένες ομάδες αποσκοπούν στην ενημέρωση και παρουσίαση του έργου μας. Οργανώνουμε μια βιωματική προσομοίωση καταστάσεων αναπηρίας και μέσα από ποικιλία εκπαιδευτικών παιχνιδιών δίνoυμε τη δυνατότητα στους μαθητές να μπουν για λίγο στη θέση ενός ατόμου με αναπηρία και να αντιληφθούν τις δυσκολίες που αντιμετωπίζει.\nΥποδεχόμαστε μαθητές και εκπαιδευτικούς στον χώρο του Σωματείου μας\nΜαθητές και εκπαιδευτικοί επισκέπτονται το Σωματείο μας για να γνωρίσουν εθελοντές και ωφελούμενους και να εμπλακούν στις δραστηριότητες και τις δράσεις μας. Ετσι έρχονται σε ουσιαστική επαφή με έναν άγνωστο σε αυτούς κόσμο και, συμμετέχοντας ενεργά, βλέπουν ιδίοις όμμασι τη θετική επίδραση που μπορεί να έχει η αλληλοστήριξη και η αλληλοβοήθεια στην κοινωνία.\nΣυμμετέχουμε ενεργά σε δράσεις και εκδηλώσεις για την ευαισθητοποίηση του κοινωνικού συνόλου\nΔίνουμε το παρών σε εκδηλώσεις και οργανωμένες δράσεις της τοπικής και ευρύτερης κοινωνίας με στόχο την ευαισθητοποίηση της κοινής γνώμης και την ενημέρωση για τις δραστηριότητές μας. Από ημερίδες και συνέδρια μέχρι τοπικές γιορτές και φεστιβάλ, απώτερος σκοπός μας είναι η άρση της συχνά λανθάνουσας αντίληψης που επικρατεί στην κοινωνία για τον κόσμο της αναπηρίας.\nΣτήριξε κι εσύ τη δράση μας


Φουλ για «χρυσό» με «πράσινους» ηγέτες! - Leoforos.gr\nΦουλ για «χρυσό» με «πράσινους» ηγέτες!\nΗ τριάδα των παικτών του Παναθηναϊκού οδηγεί την Εθνική Εφήβων στο χρυσό μετάλλιο στο Ευρωμπάσκετ καθώς επικράτησε 68-58 της Λιθουανίας στον ημιτελικό!\nΜε τον Βασίλη Χαραλαμπόπουλο κορυφαίο και ηγέτη της ομάδας, τον Γιώργο Παπαγιάννη κυρίαρχο στις δυο ρακέτες και τον Μιχάλη Λούντζη να κάνει εξαιρετική δουλειά, η Ελλάδα νίκησε 68-58 τη Λιθουανία και προκρίθηκε στον τελικό του Ευρωμπάσκετ Εφήβων!\nΟ Χαραλαμπόπουλος ήταν και πάλι όλα τα… λεφτά για την Ελλάδα. Ο φόργουορντ του Παναθηναϊκού είχε 22 πόντους, 14 ριμπάουντ κι επτά ασίστ, πλησιάζοντας και πάλι το τριπλ-νταμπλ. Νταμπλ-νταμπλ έκανε κι ο Παπαγιάννης που είχε 15 πόντους, 10 ριμπάουντ και 3 κοψίματα, ενώ ο Μιχάλης Λούντζης είχε 8 πόντους, 7 ριμπάουντ και τρομερές άμυνες πάνω στον Βάρνας!